sagorsarker/bangla-wikipedia huggingface dataset:
মমতা বন্দ্যোপাধ্যায়ের তৃতীয় মন্ত্রিসভা

পশ্চিমবঙ্গ রাজ্যের একবিংশ মন্ত্রিসভা গঠিত হয়েছে মমতা বন্দ্যোপাধ্যায়ের নেতৃত্বে। ২০২১ সালের বিধানসভা নির্বাচনে পশ্চিমবঙ্গ বিধানসভার ২৯৪টি আসনের মধ্যে ২১৫টি আসনে জয়লাভ করে সর্বভারতীয় তৃণমূল কংগ্রেস। সেই বছরই ৫ মে তিনি তৃতীয়বারের জন্য পশ্চিমবঙ্গের মুখ্যমন্ত্রী হিসেবে শপথ গ্রহণ করেন। মন্ত্রিসভার অন্যান্য সদস্যরা শপথ গ্রহণ করেন ২০২১ সালের ১০ মে। সুব্রত মুখোপাধ্যায়, পার্থ চট্টোপাধ্যায়, অমিত মিত্র, সাধন পাণ্ডে, জ্যোতিপ্রিয় মল্লিক, বঙ্কিমচন্দ্র হাজরা, মানস ভুঁইয়া, সৌমেন মহাপাত্র, মলয় ঘটক, অরূপ বিশ্বাস, উজ্জ্বল বিশ্বাস, অরূপ রায়, রথীন ঘোষ, ফিরহাদ হাকিম, চন্দ্রনাথ সিংহ, শোভনদেব চট্টোপাধ্যায়, ব্রাত্য বসু, পুলক রায়, শশী পাঁজা, মহম্মদ গোলাম রব্বানি, বিপ্লব মিত্র, জাভেদ আহমেদ খান, স্বপন দেবনাথ ও সিদ্দিকুল্লাহ চৌধুরী ক্যাবিনেট মন্ত্রীর দায়িত্ব পান। স্বাধীন দ্বায়িত্বপ্রাপ্ত প্রতিমন্ত্রী হন বেচারাম মান্না, সুব্রত সাহা, হুমায়ুন কবির, অখিল গিরি, চন্দ্রিমা ভট্টাচার্য, রত্না দে (নাগ), সন্ধ্যারানি টুডু, বুলু চিক বারাইক, সুজিত বসু ও ইন্দ্রনীল সেন। এছাড়া প্রতিমন্ত্রী হন দিলীপ মণ্ডল, আখতারুজ্জামান, শিউলি সাহা, শ্রীকান্ত মাহাতো, সাবিনা ইয়াসমিন, বীরবাহা হাঁসদা, জ্যোৎস্না মান্ডি, পরেশচন্দ্র অধিকারী ও মনোজ তিওয়ারি।
মমতা বন্দ্যোপাধ্যায়ের তৃতীয় মন্ত্রিসভায় ৪৪ জন মন্ত্রীর মধ্যে ১৭ জন ছিলেন নবাগত। এছাড়া মুখ্যমন্ত্রী সহ নয় জন ছিলেন মহিলা, যা স্বাধীনতার পর পশ্চিমবঙ্গের ইতিহাসে একটি রেকর্ড।
২০২১ সালের ৪ নভেম্বর মন্ত্রিসভার বিশিষ্ট সদস্য সুব্রত মুখোপাধ্যায় প্রয়াত হন। তিনি ছিলেন পঞ্চায়েত ও গ্রামোন্নয়ন, রাষ্ট্রায়ত্ত্ব উদ্যোগ ও শিল্প পুনর্গঠন বিভাগের মন্ত্রী।
মুহাম্মদ আয়াজ নিয়াজি

মুহাম্মদ আয়াজ নিয়াজি (১৯৬৪ - ২ জুন ২০২০) একজন আফগান ইসলামি পণ্ডিত, খতিব ও ইমাম ছিলেন।
তিনি কাবুল বিশ্ববিদ্যালয়ের ইসলামিক আইন বিভাগের অধ্যাপক এবং উজির আকবর খান মসজিদে খতিব ছিলেন।
২০২০ সালের ২ জুন মসজিদ উজির আকবর খানে বোমা বিস্ফোরণে নিয়াজী আরও তিনজনের সাথে মারা যান।
ঢাকা উত্তর সিটি কর্পোরেশন উপনির্বাচন, ২০১৯

মেয়র আনিসুল হকের মৃত্যুর কারণে ২০১৯ সালের ২৮ ফেব্রুয়ারি ঢাকা উত্তর সিটি কর্পোরেশনের উপনির্বাচন অনুষ্ঠিত হয়। প্রধান বিরোধী দল বিএনপি এই নির্বাচন বয়কট করে। মোট ৫ জন মেয়র প্রার্থী নির্বাচনে অংশ নেন। আওয়ামী লীগের আতিকুল ইসলাম নির্বাচনে ৭,৮৬,৪৭৩ ভোট পেয়ে জয়ী হন। গত নির্বাচনের তুলনায় এই নির্বাচনে ভোট দানের হার ৬.২৪% হ্রাস পায়।
শৈলেন ঘোষ

শৈলেন ঘোষ (৮ ডিসেম্বর, ১৯২৮ ― ১৪ আগস্ট, ২০১৬) একজন বাঙালি শিশুসাহিত্যিক ও নাট্যকার।
শৈলেন ঘোষের জন্ম ১৯২৮ সালে কলকাতার বাগবাজারে । ডাকনাম ছিল শৈলেশ। বাবা শ্রী খগেন্দ্রনাথ ঘোষ ছিলেন সাহিত্যিক, মা শ্রীমতি তরুলতা ঘোষ ছিলেন গৃহবধূ। সাত বছর বয়সে হাওড়ার সালকিয়ার অ্যাংলো সংস্কৃত হাইস্কুলে দ্বিতীয় শ্রেণীতে ভর্তি হন। সেখান থেকে ম্যাট্রিকুলেশন পাশ করে সুরেন্দ্রনাথ কলেজ থেকে গ্র্যাজুয়েট হন। তাঁর ছেলেবেলা, কৈশোর আর তরুণ বয়সের অনেকটাই কেটেছে হাওড়া জেলার সালকিয়ায়। প্রথম জীবনে ভাল ফুটবল খেলোয়াড় ছিলেন তিনি, তবে মাঠের প্রতিনিয়ত চোট-আঘাতে একটাসময় খেলা ছেড়ে দেন। ১৯৫৭ সালে বিড়লা'র রুবি জেনারেল ইনস্যুরেন্স কোম্পানীতে চাকুরি শুরু করেন, পরে সেটি ন্যাশনাল ইনস্যুরেন্স কোম্পানীর সাথে যুক্ত হয়। অকৃতদার শৈলেনবাবু ১৯৮৮ সালে চাকুরি থেকে অবসর নেন।
শৈলেন ঘোষ শিশুসাহিত্য চর্চা করেছেন অর্ধশতাব্দীরও বেশি সময় ধরে। তাঁর সাহিত্যিক জীবনে পথ চলা শুরু হয় "মাসপয়লা" মাসিক পত্রিকায় লেখা একটি কবিতা দিয়ে। এরপর ২২ বছর বয়সে "ছুটির সানাই" নামের ছোটোদের পত্রিকা বের করেন। ১৯৫৬ সালে দিলীপ দে চৌধুরীর সাথে যুগ্মভাবে ছোটোদের জন্য একটি সাপ্তাহিক পত্রিকা "রবিবার" সম্পাদনা করেছিলেন৷ কিশোর সংগঠন "মণিমেলা"র মুখপত্র "মণিমুকুর"-এর সহসম্পাদক হিসাবেও দায়িত্ব সামলেছিলেন। প্রায় ত্রিশটির বেশি নাটক লিখেছেন তিনি। তাঁর প্রেরণা ও আদর্শ ছিলেন শিশুসাহিত্যিক বিমল ঘোষ ওরফে মৌমাছি, যাঁর পরিচালিত আনন্দমেলায় শৈলেন ঘোষের প্রথম গল্প মা প্রকাশিত হয়। আনন্দমেলার সাথে আনন্দবাজার পত্রিকার পূজাবার্ষিকীতে প্রায় প্রতি বছর তাঁর গল্প উপন্যাস লেখার সুযোগ ঘটেছে। এছাড়াও কিশোর ভারতী সহ বহু নামকরা পত্রিকায় লিখেছেন শৈলেন। তার লেখা রূপকথামূলক উপন্যাস "টুই টুই", "মিতুল নামে পুতুলটি", "বাজনা", "হুপ্পোকে নিয়ে গপ্পো", "আমার নাম টায়রা", "আজব বাঘের আজগুবি", "স্বপ্নের জাদুকরী", "জাদুর দেশে জগন্নাথ", "মা এক নির্ভীক সৈনিক", "সোনাঝরা গল্পের ইনকা", "নাচ রে ঘোড়া নাচ", "সোনালির দিন", "তোরা আর বাদশা" ইত্যাদি বিশেষ জনপ্রিয়। তিনি পেয়েছেন সংগীত নাটক অকাদেমি পুরস্কার, জাতীয় পুরস্কার, বিদ্যাসাগর পুরস্কার, মৌচাক পুরস্কার, নেহরু ফেলোশিপ সহ একাধিক সম্মাননা।
রাইজিং স্টার একাডেমি

রাইজিং স্টার একাডেমি মার্কিন যুক্তরাষ্ট্রের নিউ জার্সি অঙ্গরাজ্যের ইউনিয়ন সিটিতে অবস্থিত একটি বেসরকারি ইসলামিক শিক্ষাপ্রতিষ্ঠান। ২০০৯ সালে প্রতিষ্ঠানটি প্রতিষ্ঠিত হয়। এটি প্রাক কিন্ডারগার্টেন থেকে দ্বাদশ শ্রেণী পর্যন্ত শিক্ষার্থীদের পাঠদান করায়।
২০১৫–১৬ শিক্ষাবর্ষ হিসাবে, বিদ্যালয়ে শিক্ষার্থী-শিক্ষকের অনুপাত ৮.৭:১ এবং এতে ১৯৬ জন শিক্ষার্থী (প্রাক কিন্ডারগার্টেন আরও ১৪ জন) এবং ২২ জন শ্রেণিকক্ষের শিক্ষক (একটি "এফটিই" ভিত্তিতে) ছিল। বিদ্যালয়ের শিক্ষার্থীদের ৯৬.৪% শ্বেতাঙ্গ, ২.০% হিস্পানিক এবং ১.৫% কৃষ্ণাঙ্গ ছিল।
২০০৯ সালের সেপ্টেম্বরে রাইজিং স্টার একাডেমিটি নর্থ হাডসন "ইসলামিক এডুকেশনাল সেন্টার" দ্বারা প্রতিষ্ঠিত করা হয়। ১৯৯২ সালে ইউনিয়ন সিটিতে একটি সুন্নি মুসলিম মসজিদ প্রতিষ্ঠিত করা হয়। মসজিদের ২,০০০ সদস্য মণ্ডলীতে ক্যাথলিক ধর্মের মতো অন্যান্য ধর্ম থেকে প্রায় ৫০০ লাতিনো ধর্মান্তরিত ব্যক্তি অন্তর্ভুক্ত।
২০১৬ সালের মে মাসে স্কুলটি প্রাথমিক ও মাধ্যমিক বিদ্যালয় সম্পর্কিত "মিডল স্টেটস অ্যাসোসিয়েশন অফ কলেজস অ্যান্ড স্কুলস" সংগঠন থেকে স্বীকৃতি পেয়েছে। স্বীকৃতিটি সাত বছর মেয়াদী ছিল সেটা ২০১৬ সালের ডিসেম্বর পর্যন্ত কার্যকর ছিল।
আহলুস সুন্নাহ স্কুল

আহলুস সুন্নাহ স্কুল মার্কিন যুক্তরাষ্ট্রের নিউ জার্সি অঙ্গরাজ্যের এসেক্স কাউন্টির ইস্ট অরেঞ্জে অবস্থিত একটি ইসলামি শিক্ষাপ্রতিষ্ঠান (মাদ্রাসা)। ২০০৫ সালে স্কুলটি প্রতিষ্ঠিত হয়। এটি প্রাক কিন্ডারগার্টেন থেকে দ্বাদশ শ্রেণী পর্যন্ত শিক্ষার্থীদের পাঠদান করায়।
আহলুস সুন্নাহ স্কুলের লক্ষ্য হল সুদৃঢ় ধর্মীয় ও ধর্মনিরপেক্ষ জ্ঞান প্রদান করা, সেইসাথে আত্ম-শৃঙ্খলা এবং উচ্চ নৈতিক চরিত্র জাগিয়ে তোলা এবং গড়ে তোলা।
২০১৭–১৮ শিক্ষাবর্ষ হিসাবে, এই বিদ্যালয়ে শিক্ষার্থী-শিক্ষকের অনুপাত ৪.২: ১ এবং এতে ১১৭ জন শিক্ষার্থী (প্রাক কিন্ডারগার্টেন আরও ২৫ জন) এবং ২৮ জন শ্রেণিকক্ষের শিক্ষক (একটি "এফটিই" ভিত্তিতে) ছিল। বিদ্যালয়ের শিক্ষার্থীদের ৪৭.০% (৫৫) কৃষ্ণাঙ্গ, ১৯.৭% (২৩) এশিয়ান, ১৭.১% (২০) শ্বেতাঙ্গ, ১৩.৭% (১৬) দুই বা ততোধিক জাতির এবং ০.৯% (১) হিস্পানিক ছিল।
শতরঞ্জি

শতরঞ্জি বাংলাদেশের রংপুর অঞ্চলের একটি ঐতিহ্যবাহী কারুপণ্য। প্রায় ৭০০ বছরের প্রাচীন ইতিহাস রয়েছে এই কারুপণ্যের। মূলত আসন, শয্যা ও দেয়াল মাদুর হিসেবে শতরঞ্জি ব্যবহৃত হয়। শতরঞ্জিকে রংপুর অঞ্চলের মানুষ বিত্ত ও আভিজাত্যের প্রতীক হিসেবে গণ্য করে। এটি বর্তমানে বাংলাদেশের অন্যতম হস্তশিল্পজাত রপ্তানীপণ্য। বাংলাদেশ বিশ্বের প্রায় ৫০টির অধিক দেশে শতরঞ্জী রপ্তানী করে থাকে। বিশ্ব বাণিজ্য সংস্থার নিকট হতে (১৭ জুন, ২০২১) রংপুরের শতরঞ্জি বাংলাদেশের একটি ভৌগোলিক নির্দেশক পণ্য (জিআই) হিসেবে স্বীকৃতি পেয়েছে।
শতরঞ্জির ঐতিহাসিক সূত্র প্রায় ৭০০ বছরের পুরোনো। স্থানীয় ভাষ্যমতে, মোঘল আমল থেকেই রংপুরে শতরঞ্জি তৈরি হতো। আবার এখানে যারা শতরঞ্জি তৈরিতে নিয়োজিত তারা শুধু বলতে পারেন তাদের পেশা বংশ পরম্পরায় এসেছে। তাদের পিতা-পিতামহরা একই পেশায় নিয়োজিত ছিলেন। ফলে এটুকু অনুমান করা যায় যে, এ দেশে শতরঞ্জির শেকড় প্রোথিত হয়েছে অনেক আগেই। তবে ১৮৩০ সালে মিস্টার নিসবেত নামক জনৈক ব্রিটিশ কালেক্টর রঙ্গপুর নগরের শহরতলী পীরপুর গ্রামে ( বর্তমান নিসবেতগঞ্জ ) গিয়ে শতরঞ্জী দেখে মুগ্ধ হন। তিনি শতরঞ্জীর প্রচারে ব্যাপক অবদান রাখেন। তাঁর সম্মানে আজো এলাকাটির নাম নিসবেতগঞ্জ। সে সময় শতরঞ্জি বিশ্বব্যাপী পরিচিতি পায় এবং বিভিন্ন স্থানে রপ্তানীও হয়। ব্রিটিশ শাসনামলে সমগ্র ভারত, শ্রীলংকা, মায়ানমার, ইন্দোনেশিয়া, থাইল্যান্ড, মালয়েশিয়া সহ নানা দেশে প্রচুর শতরঞ্জি বিক্রি হতো
। মূলত ভারত বিভাগের পরেই শতরঞ্জি ধীরে ধীরে হারিয়ে যেতে থাকে। কিছু পূর্বেও বাংলাদেশে এটি বিলুপ্ত প্রায় হয়ে গিয়েছিল। তবে গত কয়েক দশক ধরে রংপুরের কারুপণ্য নামক সংস্থাটি এই শিল্প বৃহৎ আকারে ফিরিয়ে এনেছে এবং এটি বর্তমানে বাংলাদেশের অন্যতম একটি রপ্তানীযোগ্য হস্তশিল্পজাত পণ্য।
শতরঞ্জির বুননশৈলী সম্পূর্ণ আধুনিকতামুক্ত একটি যান্ত্রিক প্রক্রিয়া। এর মূল উপাদান সুতা। বাঁশ এবং রশি দিয়ে ছোট বড় চরকার মাধ্যমে সুতা দিয়ে টানা প্রস্তত করে প্রতিটি সুতা গণনা করে জ্যামিতিক মাপে হাত দিয়ে গ্রাম্য বুনন শিল্পীরা নিজস্ব মননে নকশা করা শতরঞ্জী তৈরী করেন।
শতরঞ্জি তৈরিতে সাধারণত দুই ধরনের মোটিফ নকশায় ব্যবহার করা হয়। একটি প্রাচীন বা ঐতিহ্যবাহী নকশা এবং অপরটি আধুনিক নকশা। প্রাচীন নকশাগুলো হলো হাতির পা, জাফরি, ইটকাঠি, নাটাই, রাজা-রানি, দেব-দেবী, প্রজাপতি, ঘুড়ি, নারীর মুখ, রাখাল বালক, কলসী কাঁখে রমণী, বাঘবন্ধি, পালকি, মোড়া ফুল, জামরুল পাতা, রথ পাড়ি, দাবারঘর, লাইট, পৌরাণিক চরিত্র, নবান্ন, পৌষপার্বণ, প্রাকৃতিক দৃশ্য ইত্যাদি।আধুনিক নকশার মধ্যে আছে পুষ্পিতপাতা, পানপাতা, কাবাঘর, মসজিদ-মিনার, মাছ, পাখি, নৌকা, গ্রামের দৃশ্য, বাংলাদেশের মুক্তিযুদ্ধ, বুটিদার জরি ও তেরছি নকশা, বিবি রাসেলের উদ্ভাবিত নকশা ইত্যাদি। 
নকশায় লাল, কালো বা নীল রঙের প্রাধান্য দেয়া হয়। অন্যান্য রঙের সুতাও ব্যবহার করা হয়। শতরঞ্জির নকশা হাতে বুনা হয় যার ফলে দুই পাশ থেকে নকশা দেখতে একই রকম হয় এবং এর কোনো উল্টো-সোজা নেই।
কোটিবক্কম

কোটিবক্কম দক্ষিণ ভারতের তামিলনাড়ু রাজ্যের চেন্নাই জেলার দক্ষিণ দিকে অবস্থিত একটি আবাসিক অঞ্চল। ২০১১ খ্রিস্টাব্দে অক্টোবর মাসের পূর্বে এটি কাঞ্চীপুরম জেলার শোলিঙ্গনলুর তালুকের একটি জনগণনা নগরী ছিল, পরবর্তীকালে চেন্নাই জেলার আয়তন বৃদ্ধি করা হলে এই অঞ্চল ওই জেলার অন্তর্ভুক্ত হয়। ২০১৮ খ্রিস্টাব্দে এটি চেন্নাই নগর নিগমের অন্তর্ভুক্ত হয়।
২০০১ খ্রিস্টাব্দের জনগণনা অনুসারে কোটিবক্কমের জনসংখ্যা ছিল ১৩,৯১৪ জন।
২০১১ খ্রিস্টাব্দে ভারতের জনগণনা অনুসারে এই শহরের জনসংখ্যা হয় ২০,২১৭ জন, যেখানে পুরুষ ১০,২২২ জন ও নারী ৯,৯৯৫ জন অর্থাৎ প্রতি হাজার পুরুষে ৯৭৮ জন নারী বাস, যা রাষ্ট্রীয় গড়ের তুলনায় অধিক। মোট শিশু সংখ্যা ২,০৬৭ জন যেখানে শিশুপুত্র সংখ্যা ১,০৩৮ জন এবং শিশুকন্যা সংখ্যা ১,০২৯ জন। জনসংখ্যা অনুপাতে শিশু ১০.২২ শতাংশ। শহরটির সাক্ষরতার হার ছিল ৮৮.২৩ শতাংশ যেখানে পুরুষ সাক্ষরতার হার ৯২.৩০ শতাংশ ও নারী সাক্ষরতার হার ৮৪.০৬ শতাংশ। শহরে মোট পরিবার সংখ্যা ৫,২৩১ টি।
বিভূতিভূষণ সেন

বিভূতিভূষণ সেন (১ মার্চ, ১৮৯৭ – ১৩ ডিসেম্বর, ১৯৭৬) একজন বাঙালি গণিতবিদ ও অধ্যাপক।
বিভূতিভূষণ সেন নয়াপাড়া চট্টগ্রামে জন্মগ্রহণ করেন। গণিতের খ্যাতনামা অধ্যাপক হিসাবে হুগলী মহসিন কলেজ, কৃষ্ণনগর সরকারী কলেজ ও প্রেসিডেন্সী কলেজে অধ্যক্ষতা করেছেন। সরকারী কাজে অবসর গ্রহণের পর যাদবপুর বিশ্ববিদ্যালয়ের ফলিত গণিত বিভাগের প্রধান রূপে যোগ দেন। বিশ্বভারতী বিশ্ববিদ্যালয়ে কিছুদিন পড়িয়েছেন। থিয়োরি অব ইলেকট্রিসিটি সম্বন্ধে তাঁর গবেষণা আন্তর্জাতিক খ্যাতি লাভ করে। ১৯৫২ সালে ভারতীয় বিজ্ঞান কংগ্রেসের গণিত শাখার সভাপতি হন তিনি। ক্যালকাটা ম্যাথমেটিকাল সোসাইটির আমৃত্যু সভাপতি ছিলেন বিভূতিভূষণ সেন।
ওশেনিয়ায় ইসলাম

ওশেনিয়ায় ইসলাম বলতে ওশেনিয়ার মুসলমান এবং ইসলামকে বোঝায়। বর্তমান হিসাব অনুযায়ী, ওশেনিয়ায় মোট ৬২০,১৫৬ জন মুসলমান রয়েছে যাদের মধ্যে: অস্ট্রেলিয়ায় ৪৭৬,০০০ জন, নিউজিল্যান্ডে ৪৮,১৫১ জন, ফিজিতে ৫২,৫২০ জন, নিউ ক্যালেডোনিয়াতে ৬,৩৫২ জন, পাপুয়া নিউ গিনিতে ২,২০০, সলোমন দ্বীপপুঞ্জে ৩৬০ জন, ভানুয়াতুতে ২২১ জন, টোঙ্গাতে ১১০ জন।
'গ্রিন মুন রাইজিং' শিরোনামে প্যাসিফিক ম্যাগাজিনের" ২০০৭ সালে প্রকাশিত একটি নিবন্ধ অনুসারে, ভানুয়াতু, ফিজি, সলোমন দ্বীপপুঞ্জ, পাপুয়া নিউ গিনি এবং নিউ ক্যালেডোনিয়ার জনগণের মধ্যে ইসলামের অনুগামীদের সংখ্যা যথেষ্ট বৃদ্ধি পেয়েছে। মেলানেশিয়ায় হাজার হাজার আদিবাসী ইসলামে ধর্মান্তরিত হয়েছে।
পালাউতে প্রায় ৪০০ জন মুসলমান রয়েছেন, যেখানকার সরকার সম্প্রতি গুয়ান্তানামো বেতে আটককৃত কয়েকজন উইঘুরকে দ্বীপরাষ্ট্রটিতে বসতি স্থাপনের অনুমতি দিয়েছিল।
ইসলাম ওশেনিয়ার কিছু অংশে কমপক্ষে ৪০০ বছর ধরে (সপ্তদশ শতকের পর থেকে) রয়েছে। সপ্তদশ শতাব্দীর প্রথম দিকে নিউ গিনির লোকেরা যখন চীন এবং মালয় সাম্রাজ্যের সাথে বাণিজ্য করেছিল, তখন ওশেনিয়ায় প্রথমবারের মতো ইসলামের উপস্থিতি অনুভূত হয়েছিল।
ওশেনিয়ার অন্যান্য অংশগুলি উনিশ শতক পর্যন্ত ইসলামের উপস্থিতি বোধ করেনি। উদাহরণস্বরূপ, ফিজিতে প্রথম মুসলিমরা এসেছিল যখন ১৮৭৯ সালে মুসলিম অভিবাসীরা একটি জাহাজে ফিজিতে চুক্তিবদ্ধ মজুরদের নিয়ে আসে। "লিওনিডাস" জাহাজের যাত্রীদের মধ্যে ২২% সদস্য ছিলেন মুসলমান, যা এই জাতীয় প্রথম জাহাজ ছিল।
জ্যোতি কুমারী

জ্যোতি কুমারী (জন্ম ) বিহারের দ্বারভাঙা জেলার সিরহুল্লি গ্রামের এক ভারতীয় ছাত্রী। কোভিড-১৯ এর বৈশ্বিক মহামারীজনিত লকডাউনের সময় তার আহত বাবাকে নিয়ে সাইকেল চালিয়ে তাদের গ্রামের বাড়িতে পৌঁছানোর পরে তিনি সকলের নজরে আসেন। তাকে একটি জাতীয় পুরস্কার দেওয়া হয়েছিল এবং তাঁর গল্প নিয়ে একটি বলিউড চলচ্চিত্র করার প্রস্তাব দেওয়া হয়েছিল। 
কুমারী ২০০৫ সালের দিকে বিহারের দ্বারভাঙ্গা জেলার সিরহুলি নামক একটি ছোট্ট গ্রামে জন্মগ্রহণ করেছিলেন। তাঁর মা ফুলো দেবী একজন আঙ্গনবাড়ী শিশু পরিচর্যা কেন্দ্রের রাঁধুনী এবং তাঁর বাবা একজন ইজি বাইক চালক ছিলেন। 
২০২০ সালের ২৫ মার্চ, ভারতে কোভিড-১৯ মহামারীর জন্য লকডাউন জারি করা হয়। এর ফলে কয়েক হাজার অভিবাসী শ্রমিক সিদ্ধান্ত নেয় যে তাদের বাড়ির দিকে যাত্রা করা উচিত যেখানে তাদের দেখাশোনা করার আপনজন রয়েছে। এর মধ্যে কুমারীর বাবা ছিলেন একজন রিকশাচালক, তবে তিনি দুর্ঘটনায় তাঁর পা ব্যথা পেয়েছিলেন এবং হাঁটতে পারছিলেন না। ভারতের সরকার বিভিন্ন অঞ্চলের জন্য বিভিন্ন বিধিনিষেধ আরোপ করেছিল, দেশব্যাপী বিধিনিষেধের মধ্যে ভ্রমণ নিষেধাজ্ঞা এবং কোনও আন্তঃদেশীয় বাস চলাচল ছিল না। তারা তাদের বাড়ি থেকে অনেক দূরে ছিল এবং কুমারী সাইকেলে বাড়ি যাওয়ার প্রস্তাব দিয়েছিল। তাদের শেষ টাকা দিয়ে তারা একটি মেয়েদের সাইকেল কিনেছিল এবং কুমারীর বাবার সন্দেহ সত্ত্বেও তারা ২০২০ সালের ৮ই মে যাত্রা শুরু করে। 
একজন বয়স্ক লোককে সাইকেলের সিটে এবং কম বয়স্ক এক মেয়েকে পেডেল করতে দেখে দর্শনার্থীরা অবাক হয়ে যাচ্ছিল। একটি লরিতে তারা একটি ছোট লিফট নিয়েছিল, তবে তারা প্রতিদিন প্রায় ১০০ মাইল ভ্রমণ করেছিল। কেউ কেউ বলেন যে একাধিক লিফটও থাকতে পারে তবে যাত্রাটি তবুও তাৎপর্যপূর্ণ ছিল। বিহারের গুরুগ্রাম থেকে সিরহুল্লি পর্যন্ত কুমারী তার আহত বাবাকে নিয়ে ভ্রমণ করেছিল হিসাবে বর্ণনা করা হয়েছিল। 
বীরত্বের এই কাজটির প্রশংসা করেছেন আমেরিকার রাষ্ট্রপতির সিনিয়র উপদেষ্টা ইভানকা ট্রাম্প এবং প্রধানমন্ত্রী নরেন্দ্র মোদী। গল্পটি প্রকাশিত হওয়ার পর অনেক শুভাকাঙ্ক্ষী এবং ভিআইপিরা তার বাড়িতে গিয়েছিলেন। জনগণ তাকে উপহার দেওয়ার সময় যে জনসমাগম হয়েছিল সেখানে সামাজিক দূরত্ব বজায় থাকেনি বলেও সমালোচনা করা হয়েছিল। 
যদিও তাঁকে স্কুলে ভর্তি করতে বিভিন্ন জন বিভিন্ন প্রতিশ্রুতি দিয়েছিল তবুও জ্যোতি এখনও কোনও মাধ্যমিক বা উচ্চমাধ্যমিক বিদ্যালয়ে ভর্তি হয়নি। 
মহামারীকালীন সময়ে কুমারীকে ভারতের রাষ্ট্রপতি ২০২১ সালের প্রধানমন্ত্রী রাষ্ট্রীয় বাল শক্তি পুরস্কার দিয়েছিলেন। জ্যোতিকে অল ইন্ডিয়া সাইক্লিং ফেডারেশনে সাইক্লিং ট্রায়ালে অংশ নেওয়ার জন্য আমন্ত্রণ জানানো হয়েছিল। "নিউইয়র্ক টাইমস", জ্যোতির উপর প্রকাশিত প্রতিবেদনে তাকে "লায়নহার্টেড গার্ল… ইন্সপায়ারিং নেশন" হিসাবে উল্লেখ করেছিল। 
"ইন্ডিয়া টুডে" জানিয়েছিল যে, জ্যোতি, তাঁর বাড়ি ফেরার গল্প নিয়ে প্রস্তাবিত বলিউড চলচ্চিত্রের মুখ্য ভূমিকায় অভিনয় করবেন। যাত্রাটি হবে গুরুগ্রাম থেকে দারভাঙ্গা পর্যন্ত, তবে গল্পকে আকর্ষনীয় করতে এতে কাল্পনিক ঘটনাবলীও অন্তর্ভুক্ত থাকবে।
সৈয়দ ইয়াকুব

সৈয়দ ইয়াকুব ছিলেন ১৪ শতাব্দীর সিলেট অঞ্চলের সুফী। ১৩০৩ সালে তিনি শাহ জালালের নেতৃত্বে সিলেট বিজয়ের চূড়ান্ত লড়াইয়ে অংশ নিয়েছিলেন।
সৈয়দ ইয়াকুব ১২ শতকে ইয়েমেনে জন্মগ্রহণ করেছিলেন। শাহ জালালের সাথে সাক্ষাতের পরে, তিনি ইসলাম ধর্ম প্রচার করার জন্য ভারতীয় উপমহাদেশ জুড়ে তাঁর অভিযানে তাঁর সাথে যাওয়ার সিদ্ধান্ত নেন। ১৩০৩ সালে তিনি রাজা গৌর গোবিন্দের বিরুদ্ধে শাহ জালালের নেতৃত্বে সিলেট বিজয়ের চূড়ান্ত লড়াইয়ে অংশ নিয়েছিলেন। এই জয়ের পরে শাহ জালাল তাঁর সঙ্গীদের পূর্ব বাংলা এবং আশেপাশের অঞ্চলগুলিতে ছড়িয়ে পরার নির্দেশ দিয়েছিলেন। ইয়াকুব ১৩৪৪ সালে আধুনিক হরিপুরে চলে আসেন যেখানে তিনি বনের মাঝখানে খানকাহ স্থাপন করেছিলেন। তখন তার সাথে যুক্ত রয়েছে বহু কিংবদন্তি। স্থানীয়রা দাবি করেন যে অঞ্চলটি আগে একটি অন্ধ জন্তু বাস করতো যা স্থানীয় মানুষ এবং তাদের পালিত গরু ছাগল এর জন্য ভয়ংকর হুমকি ছিল। অবশেষে জন্তুটি ইয়াকুবের কাছে পরাজিত হয়েছিল তখন থেকেই হরিপুরের বিকল্প নাম "কানামারা" করা হয়। তখন লোকেরা জানোয়ারের হত্যায় আনন্দ করেছিল এবং গোয়ালেরা শেষ পর্যন্ত কোনও ভয় ছাড়াই এলাকায় গরু পালন করতে শুরু করে।
সৈয়দ ইয়াকুব কীভাবে এবং কোন বছর মারা গিয়েছিলেন তা স্পষ্ট নয়, তবে তাকে একটি টিলার চূড়ায় মোকামে সমাহিত করা হয়েছে, যা সাধারণত কচু কাটার মোকাম হিসাবে পরিচিত। তাঁর সমাধির পাশেই সাধুদের সাথে আসা গরু পালকদের সমাধিস্থ করা হয়েছে। বর্তমানে এটি একটি জনপ্রিয় স্থানীয় পর্যটন কেন্দ্র। ভোরবেলায় কিছু লোক আশেপাশের গাছগুলি থেকে একদল বানর দেখতে এখানে আসে।
বিলাসীপাড়া পশ্চিম বিধানসভা কেন্দ্র

বিলাসীপাড়া পশ্চিম (বিধানসভা কেন্দ্র) ভারতের আসাম বিধানসভার ১২৬ আসনের একটি। বিলাসিপাড়া পশ্চিম ধুবরি লোকসভা কেন্দ্রের একটি অংশ গঠন করে।
এসটিএস গ্রুপ

এসটিএস গ্রুপ স্বাস্থ্যসেবা এবং শিক্ষা খাতের সেবা প্রদানকারী বৃহত্তম বাংলাদেশী সম্মিলিত সংস্থাগুলোর মধ্যে একটি। এই সংস্থার পরিষেবা শিল্প হলো এই জাতীয় ক্ষেত্রে বৈশ্বিক নেতৃত্বের সহযোগিতায় বিশ্বমানের শিক্ষা এবং স্বাস্থ্যসেবা নিশ্চিত করা।
এসটিএস গ্রুপ ১৯৯৭ সালে শান্তা গ্রুপ, ট্রপিকা গ্রুপ এবং সেপাল গ্রুপকে একত্রিত করে প্রতিষ্ঠিত হয়েছিল, যে তিনটি ব্যবসায়িক প্রতিষ্ঠান স্বাধীনভাবে কাজ করছিল। এস-টি-এস শব্দটি বাংলাদেশের এই তিনটি সফল কর্পোরেট বিজনেস হাউসের প্রথম তিনটি বর্ণ থেকে এসেছে। এই গ্রুপের লক্ষ্য ছিল দক্ষ স্থানীয় ও বিদেশী উদ্যোক্তাদের অংশগ্রহণের মাধ্যমে আন্তর্জাতিক মানের স্বাস্থ্যসেবা এবং শিক্ষা প্রদান নিশ্চিত করা।
গ্রুপের অধীনে, স্বাস্থ্যসেবা জন্য এসটিএস হোল্ডিংস লিমিটেড এবং শিক্ষা খাতের জন্য এসটিএস ক্যাপিটাল লিমিটেড (প্রাক্তন এসটিএস এডুকেশনাল গ্রুপ লিমিটেড) নামে দুটি সহায়ক সংস্থা গঠন করা হয়েছিল।
শিক্ষা
স্বাস্থ্যসেবা
শায়খ আলি মুত্তাকি আল-হিন্দি

শায়খ আলি মুত্তাকি আল-হিন্দি বা আল মুত্তাকি আল হিন্দি বা আলি আল-মুত্তাকি আল-হিন্দি - ছিলেন একজন ভারতীয় সুন্নি ইসলামি পণ্ডিত, হানাফি ফকিহ ও প্রসিদ্ধ মুহাদ্দিস। তিনি তার রচিত গ্রন্থ "কানজুল উম্মাল"-এর জন্য পরিচিতি লাভ করেন।
আলি মুত্তাকির পূর্ণ নাম আলাউদ্দিন আলি ইবনে হুসামুদ্দিন ইবনে কাজি খান আল-কাদিরি আশ-শাজিলি আল-হিন্দি আল-বুরহানপুরি আল-মাদানি আল-মাক্কি। সংক্ষেপে তিনি আল মুত্তাকি আল-হিন্দি নামে পরিচিত। তিনি ভারতের দাক্ষিণাত্য মালভূমি-এর বোরহানপুরে ৮৮৫ (অন্য মতে ৮৮৮) হিজরি মুতাবিক ১৪৮০ (অন্য মতে ১৪৭২) খ্রিস্টাব্দে জন্ম গ্রহণ করেন।
তিনি ইলমে হাদিস অর্জনের জন্য মক্কা মদিনায় বসবাস করতেন। প্রথমে তিনি মদিনায় বসবাস করেছেন। এরপর তিনি মক্কায় বসবাস করেন। দীর্ঘ জ্ঞান সাধানার মধ্য দিয়ে সেখানেই (মক্কায়) তিনি মৃত্যুবরণ করেন।
আলি আল-মুত্তাকি ৯৭৫ হিজরি মুতাবিক ৩ নভেম্বর ১৫৬৭ খ্রিস্টাব্দে মক্কায় মৃত্যু বরণ করেন। সেখানে তাকে জান্নাতুল মুয়াল্লা কবরস্থানে দাফন করা হয।
সিডনি ঘোষণা

“জলবায়ু পরিবর্তন, জ্বালানী শক্তির সুরক্ষা এবং পরিচ্ছন্নতা উন্নয়ন সম্পর্কিত সিডনি এপিইসি নেতাদের ঘোষণা” টি ৮ সেপ্টেম্বর,২০০৭ এ এপিইসি অস্ট্রেলিয়া, ২০০৭ সম্মেলনে গৃহীত হয়। 
চুক্তিটি, প্রতি ইউনিট জিডিপি তে শক্তির কর্মদক্ষতা বৃদ্ধির পাশাপাশি বিভিন্ন এলাকায় বনাঞ্চল বর্ধনকে উৎসাহিত করার মতো উচ্চাভিলাসী লক্ষ্যের প্রতি স্বাক্ষরকারীদের আগ্রহ তুলে ধরে। এপিইসি-র বৃহৎ এলাকার জন্য উচ্চাকাঙ্ক্ষী প্রথম লক্ষ্যটি হলো শক্তির ব্যবহার ২০৩০ সালের মধ্যে ২০০৫ সালের তুলনায় ২৫% কমিয়ে আনা এবং পরবর্তী লক্ষ্য ছিল.২০২০ সালের তুলনায় এর আওতাধীন এলাকাগুলোর বনাঞ্চলের পরিমান ২০০,০০০ বর্গ কিলোমিটার বৃদ্ধি করা। 
উন্নত দেশগুলোর উপর গ্রীন হাউস গ্যাস নির্গমন এর বিষয়ে বাধ্যতামূলক লক্ষ্য স্থাপন না করায় পরিবেশ এভং জলবায়ু সংক্রান্ত বিভিন্ন সংগঠন যেমন গ্রীনপীস, অস্ট্রালিয়ান কন্সার্ভেশন ফাউন্ডেশন এবং ক্লাইমেট অ্যাকশন নেটওয়ার্ক এই চুক্তিটির সমালোচনা করেছে এবং ঘোষণাটি একটি লোক দেখানো রাজনৈতিক চাল ছাড়া কিছুই ছিল না বলে দাবি করে। 
গ্রীনপীস এর দাবি অনুযায়ী, অস্ট্রেলিয়ার পররাষ্ট্র মন্ত্রী আলেক্সান্ডার ডাওনার ২০০৭ সালের এপ্রিলে, মেলবোর্নে সংঘটিত এপিইসি-র এক আলোচনা সভায় উল্লেখ করেছেন যে, চুক্তির উচ্চাভিলাসী লক্ষ্যগুলো “কখনোই প্রকৃত লক্ষ্য ছিল না” বরং “লোক দেখানো রাজনৈ্তিক পদক্ষেপ” ছিল। গ্রীনপীসের এক মুখপাত্র, এপিইসি-র ঘোষণাটির নাম পাল্টে জলবায়ু পরিবর্তনে ““সিডনী ধংস”” নামকরন করা উচিত বলে মত প্রকাশ করেন। 
অস্ট্রালিয়ান কন্সার্ভেশন ফাউন্ডেশন এর মত অনুযায়ী, ঘোষণাটি “অত্যন্ত দুর্বল”। তারা আরও বলেন, “ঘোষণাটি জলবায়ু পরিবর্তন সংক্রান্ত আন্তর্জাতিক সম্মেলনের ব্যাপারে কোনো প্রকার অগ্রগতি ঘটায়নি”। "
মিফতাহুল উলুম একাডেমি

মিফতাহুল উলুম একাডেমি (এমইউএ) (অনুবাদ: "জ্ঞানের চাবিকাঠি") মার্কিন যুক্তরাষ্ট্রের নিউ জার্সি অঙ্গরাজ্যের হাডসন কাউন্টির ইউনিয়ন সিটিতে অবস্থিত একটি বেসরকারি ইসলামিক শিক্ষাপ্রতিষ্ঠান (মাদ্রাসা)। একাডেমিটি প্রাক কিন্ডারগার্টেন থেকে দ্বাদশ শ্রেণী পর্যন্ত শিক্ষার্থীদের পাঠদান করায়। ২০১৭ সাল থেকে একাডেমিটি কগনিয়া (অলাভজনক সংস্থা) (পূর্বেরঃ অ্যাডভান্সড) দ্বারা স্বীকৃত।
২০১৭–-১৮ শিক্ষাবর্ষ হিসাবে, এই একাডেমিতে শিক্ষার্থী-শিক্ষকের অনুপাত ৬.৬: ১ এবং এতে ১৫২ জন শিক্ষার্থী (প্রাক কিন্ডারগার্টেন আরও ৩৪ জন) এবং ২২.৯ শ্রেণিকক্ষের শিক্ষক ("এফটিই" ভিত্তিতে) ছিল। একাডেমিতে শিক্ষার্থীদের ৪২.৮% (৬৫) এশিয়ান, ২৭.৬% (৪২) শ্বেতাঙ্গ, ১৫.৮% (২৪) কৃষ্ণাঙ্গ, ১৩.২% (২০) দুই বা ততোধিক জাতির এবং ০.৭% (১) হিস্পানিক ছিল।
১৯৯২ সালে একাডেমিটি নিউ জার্সির গুটেনবার্গের একটি আবাসিক ভবনে একটি সমবায় হোম-স্কুলিং কেন্দ্র হিসাবে শুরু হয়। ১৯৯৬ সালে এটি নিবন্ধিত অলাভজনক সংস্থা হিসাবে ৫০১ (সি) ১ মর্যাদা পেয়েছে। ২০০১ সালে এটি ইউনিয়ন সিটিতে স্থানান্তরিত হয় এবং ২০০৭ সালে ১৫ তম স্ট্রিট এবং বার্জলাইন অ্যাভিনিউয়ের কোণায় এটির বর্তমান অবস্থানে স্থানান্তরিত হয়। ২০০৭ সালে মিফতাহুল উলুম একাডেমি অ্যাডভান্সড (বর্তমানের কগনিয়া) এবং সিআইএসএনএ থেকে স্বীকৃতি অর্জন করেছে।
২০১১ সালের ফেব্রুয়ারিতে, স্কুলের সামাজিক শিক্ষা ও ধর্ম শিক্ষক কোচ ক্যান্ডিস এলাম এবং তত্ত্বাবধায়ক কোচ পূয়া নিলির তত্ত্বাবধানে মিফতাহুল উলুম একাডেমির ১১ জন শিক্ষার্থীর একটি দল প্রতিযোগিতামূলক মক সিভিল ট্রায়ালে অংশ নিয়েছিল। শিক্ষার্থীর দলটি হাডসন কাউন্টি কোর্টহাউসের আরও তিনটি হাডসন কাউন্টি স্কুলের শিক্ষার্থীদের বিরুদ্ধে প্রতিযোগিতা করছিল।
একাডেমি সেমি-ফাইনালে যায় (আগের বছর কেবল কোয়ার্টার ফাইনালে উঠেছিল), এবং দিনের শুরুতে জার্সি সিটির ম্যাকনেয়ার একাডেমিক উচ্চ বিদ্যালয়ের মুখোমুখি হয়েছিল, তারপরে বায়ন হাই স্কুলের বিপক্ষে মুখোমুখি হয়েছিল। প্রাথমিকভাবে, জুরি তাদের জয় দিয়েছিল, কিন্তু বিচারক বায়নের পক্ষে চূড়ান্ত সিদ্ধান্ত দিবার পরে মিফতাহুল উলূম দল দ্বিতীয় অবস্থানে রয়েছিল।
১৪০ নং ওয়ার্ড, কলকাতা পৌরসংস্থা

ওয়ার্ড নং ১৪০, কলকাতা পৌরসংস্থা হ'ল ভারতের পশ্চিমবঙ্গ রাজ্যের গার্ডেন রিচ পাড়ার মেটিয়াব্রুজ (কাঁথালবেরিয়া-মল্লিকপাড়া) এর কিছু অংশ জুড়ে বরো নং ১৫- এর কলকাতা পৌরসভার একটি প্রশাসনিক বিভাগ।
ওয়ার্ড নং ১৪০ উত্তরে জিলিয়াপাড়া রোড, ডাঃ আবদুল কবির রোড, আক্রা মাউজার দক্ষিণ সীমানা এবং কৈলাশ মিস্ত্রি লেন দিয়ে সীমাবদ্ধ; পূর্বদিকে রেলপথ, পাঁচপাড়া রোড এবং আকরা মাউজার পশ্চিম সীমানা দিয়ে; দক্ষিণে এস এ, ফারুকি রোড (আকড়া রোড) দ্বারা; এবং পশ্চিমে জেলিয়াপাড়া রোড, বাগদিপাড়া রোড, আকরা মাউজা এবং ভাঙ্গা খাল রোডের পূর্ব সীমানা। 
ওয়ার্ডটি কলকাতা পুলিশের মেটিয়াব্রুজ থানার আওতাধীন। 
ওয়াটগঞ্জ মহিলা থানায়, 16 এ অবস্থিত, ওয়াটগঞ্জ স্ট্রিট, কলকাতা-700023, এর অধিক্ষেত্রে অধীনে সমস্ত পুলিশ জেলার জুড়ে পোর্ট বিভাগ অর্থাত উত্তর বন্দর, দক্ষিণ বন্দর, ওয়াটগঞ্জ, পশ্চিম বন্দর, গার্ডেন রিচ, একবলপুর, নাদিয়াল, রাজাবাগান এবং মেটিয়াব্রুজ। 
ভারতের ২০১১ সালের আদম শুমারি অনুসারে, কলকাতা পৌর কর্পোরেশনের ১৪ নং ওয়ার্ডের মোট জনসংখ্যা ছিল ৩০,৫০৪ জন, যার মধ্যে ১, ০74৪ (৫৩%) পুরুষ এবং ১৪,৪৩০ (৪%%) মহিলা ছিলেন। জনসংখ্যার 6 বছরের নিচে ছিল 3,889। 140 নং ওয়ার্ডে সাক্ষরতার সংখ্যা ছিল 21,273 (6 বছরের বেশি জনসংখ্যার 79.93%)। 
কলকাতা পশ্চিমবঙ্গের দ্বিতীয় সর্বাধিক শিক্ষিত জেলা is কলকাতা জেলার সাক্ষরতার হার ১৯৫১ সালে ৫৩.০% থেকে বেড়ে ২০১১ সালের আদমশুমারিতে 86 86.৩% হয়েছে। 
ওয়ার্ডটি একটি সিটি মিউনিসিপাল কর্পোরেশন কাউন্সিলের নির্বাচনী অঞ্চল গঠন করে এবং মতিয়াবুরুজের (বিধানসভা কেন্দ্র)
ইসলামিক স্কুল অফ ট্রেন্টন

ইসলামিক স্কুল অফ ট্রেনটন (আইএসটি) বা আল-বায়ান একাডেমি মার্কিন যুক্তরাষ্ট্রের নিউ জার্সি অঙ্গরাজ্যের মার্সার কাউন্টির ট্রেন্টনে অবস্থিত একটি বেসরকারি ইসলামিক স্কুল। স্কুলটি প্রাক-কিন্ডারগার্টেন থেকে নবম শ্রেণি পর্যন্ত শিক্ষার্থীদের শিক্ষা প্রদান করে।
নিউ জার্সি শিক্ষা বিভাগ দ্বারা স্বীকৃত একটি অলাভজনক, বেসরকারী প্রাথমিক স্কুল। স্কুলটি ধর্মীয় শিক্ষার পাশাপাশি অন্যান্য শিক্ষাও প্রদান করে।
২০০১ সালের সেপ্টেম্বরে ইসলামিক স্কুল অফ ট্রেনটন আই.এম.বি.আই. দিবা স্কুল হিসাবে প্রতিষ্ঠিত হয়েছিল। প্রি-কিন্ডারগার্টেন এবং কিন্ডারগার্টেন বয়স্ক শিশুদের সাথে ট্রেনটন সম্প্রদায়ের পরিবারগুলির জন্য একটি পরিষেবা হিসাবে প্রতিষ্ঠিত হয়েছিল। প্রতি বছর একটি নতুন গ্রেড যুক্ত করা হয়েছে। ইসলামিক স্টাডিজ, আরবি ভাষা, কুরআন পড়া এবং মুখস্থকরণ করার পাশাপাশি রাষ্ট্রীয় নির্দেশিকা অনুসারে সমস্ত একাডেমিক বিষয় পড়ানো হয়।
স্কুলটিতে "তাজবিদ" এবং "তারতিল" অনুসারে একটি কুরআন হিফজ কার্যক্রম রয়েছে। যেখানে শিক্ষার্থীদের কুরআন মুখস্থ করানোর জন্য পাঠদান দেয়া হয়।
স্নেহজ অ্যাসিড

স্নেহজ অ্যাসিড বা স্নেহজ অম্ল (ইংরেজিতে ফ্যাটি অ্যাসিড) বলতে এক ধরনের জৈব যৌগকে, বিশেষ করে এক ধরনের স্নেহজ (অ্যালিফ্যাটিক) কার্বক্সিলিক অ্যাসিডকে বোঝায়, যেটির একটি (বিভিন্ন দৈর্ঘ্যের) হাইড্রোকার্বন শৃঙ্খল মেরুদণ্ড থাকে, এবং সেই শৃঙ্খলটি একটি অন্তিম কার্বক্সিল মূলকের সাথে সংযুক্ত থাকে। শৃঙ্খলের দৈর্ঘ্য একটি হাইড্রোজেন পরমাণু (যেমন মিথানইক অ্যাসিড তথা ফরমিক অ্যাসিডের ক্ষেত্রে HCOOH) থেকে শুরু করে প্রায় ৩০টি কার্বন পরমাণুর সমান হতে পারে। স্নেহজ অ্যাসিডগুলি সাধারণত শাখায়িত বা অশাখায়িত হয়ে থাকে; তবে অশাখায়িতগুলির সংখ্যা বেশি। ইথানয়িক অ্যাসিড (তথা অ্যাসিটিক অ্যাসিড), প্রোপানইক অ্যাসিড (তথা প্রোপিয়নিক অ্যাসিড) ও বিউটানইক অ্যাসিড (তথা বিউটেরিক অ্যাসিড) বিপাকের জন্য গুরুত্বপূর্ণ। ৮ থেকে ১০টি কার্বন পরমাণু বা তার চেয়ে বেশি কার্বন পরমাণুবিশিষ্ট স্নেহজ অ্যাসিডগুলিকে দীর্ঘ-শৃঙ্খলবিশিষ্ট স্নেহজ অ্যাসিড বলে; এগুলি প্রায়শই কিছু বিশেষ লিপিড তথা স্নেহজ বা মেদজাতীয় পদার্থের (যেমন গ্লিসারাইড, ফসফোলিপিড, স্টেরল, মোম, ইত্যাদি) গাঠনিক উপাদান হয়ে থাকে। যেসব ফ্যাটি অ্যাসিডে ১৪ থেকে ২২ সংখ্যার মধ্যে জোড় সংখ্যক কার্বন পরমাণু থাকে, সেগুলি গ্লিসেরলের সাথে বিক্রিয়া করে লিপিড বা স্নেহজ পদার্থ গঠন করে। এগুলিতে স্নেহজ অ্যাসিডগুলি অ্যালকোহলের সাথে এস্টারীভূত অবস্থায় থাকে।
স্নেহজ অ্যাসিড মূলত তিন ধরনের হতে পারে: সম্পৃক্ত, অসম্পৃক্ত ও বহু-অসম্পৃক্ত। সম্পৃক্ত স্নেহজ অ্যাসিডগুলির মেরুদণ্ডে কোনও দ্বিবন্ধন থাকে না; স্টিয়ারিক (অক্টাডেকানইক) অ্যাসিড ও পালমিটিক (হেক্সাডেকানইক) অ্যাসিড এরকম দুইটি অ্যাসিড। অসম্পৃক্ত স্নেহজ অ্যাসিডগুলির মেরুদণ্ডে একটি দ্বিবন্ধন থাকে, যেমন ওলিইক অ্যাসিড। অন্যদিকে বহু-অসম্পৃক্ত স্নেহজ অ্যাসিডগুলির মেরুদণ্ডে একাধিক দ্বিবন্ধন থাকে, যেমন লিনোলিইক অ্যাসিড ও লিনোলিনিক অ্যাসিড।
বিটা-জারণ নামের একটি প্রক্রিয়ার মাধ্যমে স্নেহজ অ্যাসিডগুলির জারণ ঘটলে কার্বক্সিলিক অ্যাসিড শৃঙ্খল থেকে কার্বন পরমাণুর জোড়গুলির ক্রমাগত অপসারণ ঘটে ও এভাবে কোষের জন্য শক্তি নির্গত হয়। সাধারণত প্রতি একক ভরের জন্য স্নেহজ অ্যাসিডগুলি থেকে শর্করা তথা কার্বোহাইড্রেটের জারণের তুলনায় দ্বিগুণ শক্তি নির্গত হয়।
স্নেহজ অ্যাসিডের ভৌত ধর্মগুলি সেটির শৃঙ্খলের দৈর্ঘ্য, অসম্পৃক্ততার মাত্রা ও শৃঙ্খলের শাখায়নের উপর নির্ভর করে। হ্রস্ব-শৃঙ্খলবিশিষ্ট স্নেহজ অ্যাসিডগুলি সাধারণত পানিতে দ্রবণীয় ঝাঁঝালো গন্ধবিশিষ্ট তরল হয়ে থাকে। শৃঙ্খলের দৈর্ঘ্য বৃদ্ধির সাথে সাথে গলনাংক বৃদ্ধি পায় ও পানিতে দ্রাব্যতা হ্রাস পায়। অসম্পৃক্তায়ন ও শৃঙ্খলের শাখায়ন সাধারণত গলনাংক হ্রাস করে।
সাধারণত জীবদেহের মধ্যে এগুলিকে স্বতন্ত্র রূপে পাওয়া যায় না, বরং তিনটি প্রধান শ্রেণীর এস্টার হিসাবে পাওয়া যায়: ট্রাইগ্লিসেরাইড, ফসফোলিপিড এবং কোলেস্টেরল এস্টার। যেকোনও রূপের স্নেহজ অ্যাসিড প্রাণীর খাদ্যের গুরুত্বপূর্ণ একটি উৎস এবং কোষের জন্য গুরুত্বপূর্ণ কাঠামোগত উপাদান।
স্নেহজ অ্যাসিডের (ফরাসি ভাষায় "আসিদ গ্রাস") ধারণাটি ১৮১৩ সালে ফরাসি বিজ্ঞানী মিশেল ওজেন শেভ্রোল প্রথম উল্লেখ করেন। তবে তিনি প্রাথমিকভাবে কিছু বৈচিত্র্যপূর্ণ শব্দ ব্যবহার করেছিলেন: "গ্রেস আসিদ" (Graisse acide "আম্লিক মেদ") এবং "অ্যাসিড উইলো" (Acide huileux "তৈলাক্ত অম্ল")।
স্নেহজ অ্যাসিডকে বিভিন্নভাবে শ্রেণীবদ্ধ করা হয়: দৈর্ঘ্য দ্বারা, সম্পৃক্ত বনাম অসম্পৃক্ত দ্বারা, এমনকি জোড় বনাম বিজোড় কার্বন সংখ্যা দ্বারা, এবং রৈখিক বনাম শাখা-শৃঙ্খল দ্বারা।
বর্ধমান মেডিক্যাল কলেজ ও হাসপাতাল

বর্ধমান মেডিক্যাল কলেজ ও হাসপাতাল পশ্চিমবঙ্গের পূর্ব বর্ধমান জেলার বর্ধমান শহরে অবস্থিত একটি মেডিক্যাল কলেজ। এটি ১৯৬৯ সালে বর্ধমান বিশ্ববিদ্যালয় দ্বারা ‘বর্ধমান বিশ্ববিদ্যালয় মেডিকেল কলেজ’ হিসাবে প্রতিষ্ঠিত হয়। পরে এটি ১৯৭৬ সালের ৪ আগস্ট পশ্চিমবঙ্গ সরকার অধিগ্রহণ করে এবং বর্ধমান মেডিক্যাল কলেজটি পুনর্গঠন করে। বিদ্যায়তনটি প্রায় ৭৯ একর জুড়ে বিস্তৃত।
এশিয়ায় ইসলাম

সপ্তম শতাব্দীতে হযরত মুহাম্মদ (সা) এর জীবদ্দশায় এশিয়ায় ইসলামের সূচনা হয়েছিল। ২০১০ সালে এশিয়ার মোট মুসলমানের সংখ্যা ছিল প্রায় ১.১ বিলিয়ন। এশিয়া পূর্ণ সময়কাল ধরে বিশ্বব্যাপী মুসলিম জনসংখ্যাকে গঠন করেছে। এবং বিশ্বের প্রায় ৬২% মুসলমান এশিয়াতে বাস করে, যেখানে ইন্দোনেশিয়া, পাকিস্তান, ভারত এবং বাংলাদেশে বিশ্বের বৃহত্তম মুসলিম জনসংখ্যা রয়েছে। পশ্চিম এশিয়া, মধ্য এশিয়া, দক্ষিণ এশিয়া এবং দক্ষিণ-পূর্ব এশিয়া বিশেষত গুরুত্বপূর্ণ অঞ্চল হওয়ায় এশিয়া বৃহত্তম মুসলিম জনগোষ্ঠীর আবাসস্থল। ইসলামের ইতিহাসের শুরু থেকেই ইসলামের বেশ কিছু অনুগামী এশিয়াতে বিশেষত পশ্চিম এশিয়া এবং দক্ষিণ এশিয়ায় বাস করেছেন। পিউয়ের মতে ২০০৯ সালে হিন্দু ধর্মের পরেই ইসলাম এশিয়ার বৃহত্তম ধর্ম (২৫%) ছিল। বর্তমানে ১.৩ বিলিয়ন জনসংখ্যা নিয়ে ইসলাম এশিয়ার সর্ববৃহৎ ধর্ম।
আরব উপদ্বীপের বাইরে এবং মহাদেশের অন্যান্য অঞ্চলে ইসলামের বিস্তারকে পশ্চিম এশিয়াকে চীনের সাথে সংযুক্তকারী বিস্তৃত বাণিজ্যিক রুটের সাথে যুক্ত করা যেতে পারে।
বারমাকি পরিবার উমাইয়া এবং আস-সাফাহর বিরুদ্ধে আব্বাসীয় বিপ্লবের প্রাথমিক সমর্থক ছিল। এটি খালিদ ইবনে বার্মাককে যথেষ্ট প্রভাবিত করেছিল এবং তাঁর পুত্র ইয়াহিয়া ইবনে খালিদ (মৃত্যু: ৮০৬) খলিফা আল-মাহদী এর উজির (শাসনকাল: ৭৭৫–৭৮৫) এবং হারুনুর রশিদের শিক্ষক ছিলেন (শাসনকাল: ৭৮৬-৮০৯)। ইয়াহিয়ার পুত্র আল-ফজল ও জাফর (৭৬৭-৮০৩) উভয়ই হারুনের অধীনে উচ্চ পদে অধিষ্ঠিত ছিলেন। অনেক বারমাকি বিজ্ঞানের পৃষ্ঠপোষক ছিলেন, যা পার্শ্ববর্তী গুন্ডিশপুর একাডেমী থেকে আরবি বিশ্বে ভারতীয় বিজ্ঞান এবং বৃত্তি প্রচারে ব্যাপকভাবে সহায়তা করেছিল। তারা জাবির এবং জিবরাইল ইবনে বুখতিশুর মতো পণ্ডিতদের পৃষ্ঠপোষকতা করেছিল। বাগদাদে প্রথম পেপার মিল প্রতিষ্ঠারও কৃতিত্ব তাদের। সেই সময়ে বারমাকিদের "ওয়ান থাউজেন্ড ও ওয়ান নাইটের বইতে শক্তি প্রতিফলিত হয়" ; উজির জাফরকে বেশ কয়েকটি গল্পে দেখা যায়, পাশাপাশি একটি গল্প "বার্মিসাইড ভোজন" অভিব্যক্তিটির জন্ম দিয়েছিল।
খেলাফতের প্রথম দিকের গভর্নরেরা ছিলেন বারমাকি। খালিদ ইবনে বার্মাক সিন্ধুর মনসুরা এবং পরবর্তীকালে বাগদাদ নির্মাণ করেছিলেন । তাঁর পুত্র বর্তমান আজারবাইজান প্রদেশের গভর্নর ছিলেন।
আলট্রা লো ফ্রিকুয়েন্সি

আলট্রা লো ফ্রিকুয়েন্সি ( ইউএলএফ/ULF ) হলো তড়িৎ চৌম্বকীয় তরঙ্গের ৩০০ হার্জ থেকে ৩ কিলোহার্জের মধ্যে ফ্রিকুয়েন্সি সীমার জন্য আইটিইউ পরিভাষা, যা ১০০০ থেকে ১০০ কিলোমিটার তরঙ্গদৈর্ঘ্যের সমতুল্য। চৌম্বকমণ্ডল বিজ্ঞান এবং ভূকম্পবিজ্ঞানে সাধারণত বিকল্প সংজ্ঞা দেয়া হয় যার মধ্যে ১ মেগাহার্জ থেকে ১০০ হার্জ , ১ মেগাহার্জ থেকে ১ হার্জ, এবং ১০ মেগাহার্জ থেকে ১০ হার্জ অন্তর্ভুক্ত। বায়ুমণ্ডলীয় বিজ্ঞানে ৩ হার্জের উপরের কম্পাঙ্কসমূহ ELF রেঞ্জের অন্তর্ভুক্ত।
ULF ফ্রিকুয়েন্সি ব্যান্ডের বিভিন্ন ধরনের তরঙ্গ ম্যাগনেটোস্ফিয়ার এবং ভূমিতে পরিলক্ষিত হয়। এই তরঙ্গগুলি পৃথিবীর কাছাকাছি প্লাজমা পরিবেশের গুরুত্বপূর্ণ ভৌত প্রক্রিয়াসমূহকে উপস্থাপন করে। ইউএলএফ তরঙ্গগুলির গতি প্রায়শই আলফভেন বেগের সাথে সংশ্লিষ্ট থাকে যা পরিবেষ্টনীয় চৌম্বকী ক্ষেত্র এবং প্লাজমা ভর ঘনত্বের উপর নির্ভর করে।
যদিও ইউএলএফের ব্যান্ডউইথ সীমিত এবং ডাটা রেট স্বল্প, এটি সমুদ্র এবং ভূগর্ভস্থ পরিবেশে ব্যবহারে উপযুক্ত যেখানে উচ্চ কম্পাঙ্কের রেডিও সংকেতগুলি প্রবেশ করতে পারে না। কেননা ULF এসকল মাধ্যমে প্রবেশ করতে পারে এবং এর সাথে মিথস্ক্রিয়া কঠিন। ইউএলএফ আকুস্টিক তরঙ্গের চেয়ে ব্যবহারে সুবিধাজনক, কারণ এটি আকুস্টিক তরঙ্গগুলির সাথে সংশ্লিষ্ট রিভারবারেশন থেকে মুক্ত, বিশেষত সেতু এবং নৌযানের হালগুলির মতো বাধাসমূহে এবং এদের চারপাশে। তাই, সাবমেরিনগুলোতে দীর্ঘ পরিসরে যোগাযোগেের মতো সামরিক প্রয়োগে ইউএলএফ ব্যাপকভাবে ব্যবহৃত হচ্ছে।
একইভাবে, এই ব্যান্ডটি মাটিতে প্রবেশ করতে পারে বিধায় খনিতে যোগাযোগের জন্য ব্যবহৃত হয়। 
কিছু মনিটরিং স্টেশন জানিয়েছে যে ইউএলএফ ক্রিয়াকলাপে কখনো কখনো ভূমিকম্পের পূর্বে চূড়ার সৃষ্টি হয়। ক্যালিফোর্নিয়ায় ১৯৮৯ সালে লোমা প্রীতা ভূমিকম্পের আগে এর একটি উল্লেখযোগ্য উদাহরণ দেখা গিয়েছিল, যদিও পরবর্তী গবেষণায় বোঝা যায় এটি সেন্সরটির ত্রুটি থেকে কিছুটা বেশি ছিল। ডিসেম্বর ৯, ২০২০ এ, ভূ-বিজ্ঞানিরা ঘোষণা করেন যে DEMETER স্যাটেলাইটে মাত্রা ৭.০ M ২০১০ সালের ভূমিকম্পের পূর্বের মাসে হাইতিতে ULF রেডিও তরঙ্গের নাটকীয় বৃদ্ধি পরিলক্ষিত হয়। ভূমিকম্পের আগাম সতর্কতা ব্যবস্থার অংশ হিসাবে এই পদ্ধতিটি ব্যবহার করা যায় কিনা তা জানতে গবেষকরা এই পারস্পরিক সম্পর্ক সম্পর্কে আরও জানার চেষ্টা করছেন।
ইউএলএফ স্থল মাধ্যমে নিরাপদ যোগাযোগের জন্য সামরিক বাহিনী দ্বারা ব্যবহৃত হয়েছে। ১৯৬০ এর দশকের ন্যাটো অ্যাগার্ড প্রকাশনাগুলো এমন অনেক পদ্ধতি নথিভুক্ত করে, যদিও প্রকাশিত কাগজপত্রগুলোতে প্রতিরক্ষা উদ্দেশ্যে গোপনে যা আসলে বিকশিত হয়েছিল তার অনেক কিছুই অব্যক্ত থাকতে পারে। পরিবহন ক্ষেত্র ব্যবহার করে ভুমির মাধ্যমে যোগাযোগ "আর্থ-মোড" যোগাযোগ হিসাবে পরিচিত এবং তা প্রথম বিশ্বযুদ্ধে ব্যবহৃত হয়েছিল। রেডিও অপেশাদার এবং ইলেকট্রনিক্স শখবিদরা মাটিতে বিস্তৃত ব্যবধানে স্থাপিত ইলেক্ট্রোডদ্বয়ের সাথে সংযুক্ত অডিও পাওয়ার এম্প্লিফায়ার্স ব্যবহার করে সীমিত পরিসরের যোগাযোগের জন্য এই মোডটি ব্যবহার করেছে। প্রাপক প্রান্তে সংকেতটি কোনো দূরবর্তী ইলেক্ট্রোডজোড়ের মধ্যে দুর্বল বিদ্যুৎ প্রবাহ হিসাবে সনাক্ত করা হয়। অত্যন্ত সংকীর্ণ ব্যান্ডউইথের সাথে পিসি ভিত্তিক ডিএসপি ফিল্টারিংয়ের সাথে দুর্বল সংকেত গ্রহণ পদ্ধতিগুলি ব্যবহার করে, 10-100 ওয়াট ট্রান্সমিশন পাওয়ার এবং প্রায় 10-50 মিটার ইলেক্ট্রোড ফাঁক দ্বারা কয়েক কিলোমিটারের সীমার মধ্যে সংকেত গ্রহণ সম্ভব।
ধাতুমল (ধাতু ঢালাই)

ধাতুঢালাইয়ের আলোচনায় ধাতুমল হল এক ধরনের স্ল্যাগ, বা কাচতুল্য উপাদান যা কিছু আর্ক ওয়েল্ডিং প্রক্রিয়ার উপজাত হিসাবে উৎপাদিত হয়, সুনির্দিষ্টভাবে শিল্ডেড মেটাল আর্ক ওয়েল্ডিং (যষ্টি ঢালাই নামেও পরিচিত), নিমজ্জিত আর্ক ঢালাই এবং ফ্লাক্স-কোরড আর্ক ঢালাই। যখন ধাতুমল, কঠিন শিল্ডিং উপাদান ঢালাই প্রক্রিয়ায় ব্যবহৃত হয়, ঝালাই করার স্থানের ভিতরে অথবা উপরে গলে তখন স্ল্যাগ তৈরি হয়। ঝালাইকৃত স্থানটি শীতল হওয়ার পরে ধাতুমলের অবশিষ্ট কঠিন অবস্থা হল স্ল্যাগ। 
ওয়েল্ডিং ফ্লাক্স হল ওয়েল্ডিং প্রক্রিয়াগুলিতে ব্যবহৃত কার্বনেট এবং সিলিকেট উপাদানের সংমিশ্রণ যা বায়ুমণ্ডলীয় গ্যাসগুলি থেকে ওয়েল্ডকে রক্ষা করার জন্য ব্যবহৃত । যখন ওয়েল্ড স্থানের তাপ প্রবাহে পৌঁছায়, ফ্লাক্স গলে যায় এবং বের হয়ে হয়। উৎপাদিত গ্যাসগুলি বায়ুমণ্ডলীয় গ্যাসকে পিছনে ঠেলে দেয়, জারণ (এবং নাইট্রোজেনের সাথে বিক্রিয়া )) প্রতিরোধ করে।
গলিত ফ্লাক্স ওয়েল্ড স্থানের মধ্যে গলিত ধাতুকে আবৃত করে। ফ্লাক্স উপাদান এমনভাবে বেছে নেওয়া হয় যাতে গলিত ফ্লাক্স / স্ল্যাগের ঘনত্ব যে ধাতুটি ঝালাই করা হবে তার ঘনত্বের তুলনায় কম থাকে, যাতে ফ্লাক্স ওয়েল্ড খানার একেবারে শীর্ষে ভেসে যায় এবং নীচে কঠিন হওয়ার জন্য খাঁটি বা প্রায় খাঁটি ধাতু ছেড়ে যায়।
গলিত ধা্তুর ভৌত বা রাসায়নিক পরিবর্তন সহ গলিত ধাতুর ধাতব বৈশিষ্টে ফ্লাক্স উপাদানগুলি অবদান রাখতে পারে।
ফ্লাক্স আবরণটি তাপীয়ভাবে ওয়েল্ডকে পৃথক করতে এবং শীতলকরণের হারকে হ্রাস করতে সহায়তা করে।
স্ল্যাগের ক্ষেত্রগুলির জন্য কঠিন হওয়া ধাতুর মধ্যে স্থাপিত হওয়া সম্ভব, যদি এটি কোনও কারণে গলিত ধাতুর শীর্ষে না ভেসে থাকে। এগুলিকে অন্তর্ভুক্তি বলা হয় এবং একধরনের ঝালাই ত্রুটি । অন্তর্ভুক্তিগুলি পরিষ্কারের পরে পৃষ্ঠে দৃশ্যমান হতে পারে, বা ধাতুর মধ্যে সম্পূর্ণরূপে অন্তর্ভুক্ত থাকতে পারে, সে ক্ষেত্রে তারা কেবল ওয়েল্ডের এক্স-রেতে সনাক্ত করা যায়, অপসারণ করার জন্য পিষণ বা তুরপুন করার প্রয়োজন হয় (সেই অংশটি পুনরায় ঝালাইয়ের পরে) ।
চারটি ঝালাই প্রক্রিয়া স্ল্যাগ উৎপাদন পদ্ধতিতে ফ্লাক্স ব্যবহার করে:
ঝালাই প্রক্রিয়াটির পরে স্ল্যাগ ধাতুর শক্তি বা সুরক্ষায় অবদান রাখে না; এটি বর্জ্য পদার্থ। চারটি কারণে স্ল্যাগ অপসারণ প্রয়োজনীয়:
অপসারণ সাধারণত হস্তসাধিত বা যান্ত্রিক সরঞ্জাম ব্যবহার করে করা হয়। হস্তকৃত সরঞ্জামগুলিতে একটি ঝালাই বা কুচি করে কাটার হাতুড়ি অন্তর্ভুক্ত থাকতে পারে, যার দক্ষতার সাথে বড় আকারের স্ল্যাগ খন্ডগুলি বা তারের ব্রাশগুলি ভাঙার জন্য এক প্রান্তে সূচালো মাথা রয়েছে। যান্ত্রিক সরঞ্জামগুলিতে কৌণিক চূর্ণনযন্ত্র সহ চূর্ণকারী চাকতি বা তারের ব্রাশের চাকা অন্তর্ভুক্ত।
আমেরিকায় ইসলাম

যুক্তরাষ্ট্রের সমস্ত দেশ এবং অঞ্চলগুলিতে ইসলাম একটি সংখ্যালঘু ধর্ম, উত্তর আমেরিকার প্রায় ১% জনগোষ্ঠী মুসলমান এবং লাতিন আমেরিকা এবং ক্যারিবিয়ান জনগোষ্ঠীর ০.১% মুসলমান । 
২০১০ সালের আদমশুমারি অনুসারে এই অঞ্চলে সুরিনামে জনসংখ্যায় শতাংশ হিসাবে (১৫.২%) সর্বোচ্চ বা ৮৫,৬৩৭ জন মুসলমান রয়েছে। তবে, মার্কিন যুক্তরাষ্ট্রে, এই অনুমান জনগণনা প্রশ্নের অভাবে পরিবর্তিত হয়ে থাকতে পারে, সাধারণভাবে বিশ্বাস করা হয় যে, প্রায় ৩.৪৫ মিলিয়ন মুসলিমের বৃহত্তম জনসংখ্যা সেখানে বসবাসরত আছে যা মোট মার্কিন জনসংখ্যার প্রায় ১.১ শতাংশ। 
প্রাক্তন ব্রিটিশ ক্যারিবীয়দের বেশিরভাগ মুসলমান ভারতীয় উপমহাদেশ থেকে দাসপ্রথা বিলুপ্ত হওয়ার পরে শ্রমিক হিসাবে এসেছিলেন। এই আন্দোলনটি সুরিনামেও পৌঁছেছিল, যদিও সেখানে অন্যান্য মুসলমানরা আলাদা ডাচ উপনিবেশ থেকে এসেছিল, যা বর্তমানে ইন্দোনেশিয়া । মার্কিন যুক্তরাষ্ট্রে, বৃহত্তম মুসলিম জাতিগোষ্ঠী হল আফ্রিকান আমেরিকানদের, যারা গত শতাব্দীতে ধর্মান্তরিত হয়েছিল, তাদের মধ্যে প্রথা ভাঙা, র‌্যাডিক্যাল এবং সংশোধনবাদী নেশন অব ইসলাম গোষ্ঠীর কার্যক্রম থেকে ধর্মান্তরিতরাও ছিল। তবে, দক্ষিণ আমেরিকাতে মুসলিম জনসংখ্যা মূলত লেবানন এবং সিরিয়া থেকে আসা লেভান্তের উচ্চ-শ্রেণীর অভিবাসীদের সমন্বয়ে গঠিত। 
যুক্তরাষ্ট্রের মুসলমানদের ১৫-২০% শিয়া মুসলিমদের অন্তর্ভুক্ত। প্রায় ৭৮৬,০০০ শিয়া মুসলিম যুক্তরাষ্ট্রে অবস্থান করে। আমেরিকান শিয়া মুসলিম সম্প্রদায় বিশ্বের বিভিন্ন অঞ্চল যেমন দক্ষিণ এশিয়া, ইউরোপ, মধ্য প্রাচ্য এবং পূর্ব আফ্রিকা থেকে এসেছে । তাদের অনেক কার্যক্রম রয়েছে এবং তারা ইসলামিক সেন্টার অফ আমেরিকা এবং উত্তর আমেরিকা শিয়া ইসনা-আশারিয়া মুসলিম কমিউনিটি অর্গানাইজেশন (নাসিমকো) এর মতো একাধিক সংস্থা প্রতিষ্ঠা করেছে। 
আমেরিকা যুক্তরাষ্ট্র জুড়ে মুসলমানের জনসংখ্যা বিভিন্ন রকম হয়। পিউ গবেষণা কেন্দ্রের অনুমান অনুসারে, ২০১০ সালে প্রতিটি আমেরিকান দেশ যে মুসলিম ছিল তার শতাংশ হিসাব নিম্নরূপ:
সুরিনামে ইসলাম

সরকারী তথ্য অনুসারে, ২০১২ সালের হিসাবমতে সুরিনামের মুসলিম জনসংখ্যা দেশটির মোট জনসংখ্যার প্রায় ১৩.৯ শতাংশকে প্রতিনিধিত্ব করে, যা শতকরা হিসাবে দক্ষিণ আমেরিকা মহাদেশের মধ্যে সর্বোচ্চ। যদিও তাদের সিংহভাগই ইসলামের সুন্নী সম্প্রদায় এবং সুফিবাদ ও জাভানিজ কেজাওয়ানের মতো কিছু সংশ্লেষীয় গোষ্ঠীর অন্তর্ভুক্ত।
কেউ কেউ অনুমান করেন যে, মুসলমানরা প্রথমে পশ্চিম আফ্রিকা থেকে দাস হয়ে সুরিনামে এসেছিল এবং পরে সময়ের সাথে সাথে খ্রিস্টান ধর্মে ধর্মান্তরিত হয়েছিল; যদিও এই অনুমানের খুব কম প্রমাণ রয়েছে। প্রকৃত মুসলিম জনগোষ্ঠীর পূর্বপুরুষরা দক্ষিণ এশিয়া এবং ইন্দোনেশিয়া থেকে আগত শ্রমিক হিসাবে এদেশে এসেছিলেন, যাদের থেকেই আজকের সুরিনামের বেশিরভাগ মুসলমান বংশোদ্ভূত।
যেহেতু ইন্দোনেশিয়া (জাভা) এবং দক্ষিণ এশিয়া (আজকের ভারত, পাকিস্তান এবং বাংলাদেশ) থেকে আগত অভিবাসীদের মাধ্যমেই সুরিনামে ইসলাম পৌঁছেছিল ও তারা তাদের ইসলামের স্থানীয় রূপকে সুরিনামে নিয়ে এসেছিল, তাই এই অঞ্চলগুলি শক্তিশালীভাবে সেটির মাধ্যমে প্রভাবিত হয়েছিল। বংশোদ্ভূত ছাড়াও, বেশিরভাগ সুরিনামি মুসলমান একই সংস্কৃতির এবং একই ভাষায় কথা বলে। সুরিনামে অল্প সংখ্যক আফগান মুসলমান এবং তাদের জন্মগত শিশু রয়েছে।
২০১২ সালের আদমশুমারি অনুসারে সুরিনামে ৭৫,০৫৩ জন মুসলমান রয়েছেন। এই সংখ্যা ২০০৪ সালের ৬৬,৩০৭ জন মুসলমান থেকে বেশি। তবে, গত অর্ধ শতাব্দীতে মুসলমানদের হার ১৯.৬% থেকে কমে ১৩.৯% এ দাঁড়িয়েছে। সুরিনামে মুসলমানদের অংশীদারত্ব হ্রাস পাওয়ার মূল কারণ হল জাভানিজ বংশোদ্ভূত আহমাদীয়া মুসলমানদের সর্বশেষ বছরগুলিতে খ্রিস্টধর্মে ব্যাপকভাবে রূপান্তরিত হওয়া। ১৯৭১ থেকে ২০১২ সালের মধ্যে জাতিগত জাভানীয়দের মধ্যে খ্রিস্টধর্মের হার ৯% থেকে বেড়ে ২১% (+ ১২%) হয়ে দাঁড়িয়েছে, আর জাভানিজ মুসলমানদের হার ৮৫% থেকে হ্রাস পেয়ে ৬৭% (-১৮%) হয়েছে। মূলত নেদারল্যান্ডসে বাসস্থান পরিবর্তন এবং উর্বরতার হার হ্রাস পাওয়ার কারণে, একই সময়ে ইন্দো-সুরিনামিজ বংশোদ্ভূত মুসলমানদের হার ১৭% থেকে ১৩% এ কমেছে (-৪%)। মারুন জাতির মধ্যে মুসলমানদের হার দ্বিগুণ হয়ে ০.১% থেকে ০.২% হয়েছে।
সুরিনামের বেশিরভাগ মুসলিমদের মধ্যে আহলুল হাদিস (৫৩%), তারপরে সুন্নি (২৮%) এবং আহমদিয়া (১৯%) রয়েছেন।
জাভানিজ সুরিনামির (৬৭%) জনগণের মধ্যে ইসলাম প্রধান ধর্ম এবং ইন্দো-সুরিনামিজ (১৩%) এবং বহু জাতির (৮%) মধ্যে দ্বিতীয় বৃহত্তম ধর্ম।
মুসলমানদের (বেশিরভাগ জাভানি সুরিনামিজ ) সিংহভাগ কমেউইজনে জেলাতে থাকেন, তারপরে আছে নিকেরি জেলা এবং ওয়ানিকা জেলা (বেশিরভাগ ইন্দো-সুরিনামিজ )।
সুরিনাম (১৯৯৬ সাল থেকে) এবং গায়ানা (১৯৯৮ সাল থেকে) যুক্তরাষ্ট্রে অঞ্চলের একমাত্র দেশ যারা ইসলামিক সহযোগিতা সংস্থার সদস্য দেশ।
আলু ফল

আলু গাছের ফুল থেকে উৎপন্ন সবুজ চেরি টমেটোর মতো দেখতে বিষাক্ত ফলই হল আলুর ফল।
ফুল ফোটার পর আলু গাছে সবুজ চেরি টমেটোর মতো ছোট ছোট ফল জন্মে যাতে প্রায় ৩০০ বীজ থাকে। কন্দ ছাড়া এর অন্যান্য অংশের মতোই এর ফলেও বিষাক্ত ক্ষারযুক্ত সোলাইন থাকে যা খাওয়ার অনুপযুক্ত। বীজ থেকে আলুর নতুন নতুন প্রজাতির জন্ম হয় যেগুলোকে ‘সত্য আলুর বীজ’, ‘টিপিএস’, কিংবা ‘বোটানিক্যাল বীজ’ বলেও এর কন্দ থেকে আলাদা করতে হয়। বীজ থেকে উৎপন্ন নতুন প্রজাতিকে কন্দ রোপনের মাধ্যমে, কমপক্ষে একটি বা দুটি চোখ বা কাটা সংবলিত অংশ , কিংবা কাটা অংশ স্বাস্থ্যকর বীজ থেকে কন্দ উৎপাদনের জন্য গ্রীনহাউজে স্থাপনের মাধ্যমে এর বংশবৃদ্ধি প্রক্রিয়া সম্পন্ন করা যেতে পারে। কন্দ থেকে উৎপাদিত উদ্ভিদ মূলত মূল উদ্ভিদের ক্লোন অন্যদিকে বীজ থেকে নতুন নতুন প্রজাতি উৎপন্ন হয়।
শীতল তাপমাত্রা এবং পর্যাপ্ত জল থাকলেই আলুর ফল উৎপন্ন হয়। ২০১৪ সালে মার্কিন যুক্তরাষ্ট্রের মিশিগান অঞ্চলের উদ্যানপালকরা আলুর এই সবুজ ফল দেখে বিষ্মিত হয়েছিল যা তারা এই অঞ্চলে উৎপাদিত আলু গাছে সচরাচর দেখেনি। ওই বছর জুলাইয়ের আবহাওয়া স্বাভাবিকের তুলনায় শীতল হওয়ায় আলুর ফুলগুলো পরাগায়িত হয়ে তা থেকে ফল উৎপন্ন হয়েছিল।
চট্টগ্রাম সিটি কর্পোরেশন নির্বাচন, ২০০৫

২০০৫ সালের ১২ মে ২০০৫ সালে চট্টগ্রাম সিটি কর্পোরেশনের মেয়র পদে নির্বাচন অনুষ্ঠিত হয়। এর ফলে বাংলাদেশ আওয়ামী লীগের প্রার্থী এবিএম মহিউদ্দিন চৌধুরী আবার নির্বাচনে জয়লাভ করেন। তিনি বাংলাদেশ জাতীয়তাবাদী দলের প্রার্থী ও তার পদে নিযুক্ত পূর্ববর্তী মেয়র মীর মোহাম্মদ নাসিরউদ্দিনকে প্রায় ১ লক্ষ ভোটের ব্যবধানে পরাজিত করেন।
লুকিং ফর কমেডি ইন দ্য মুসলিম ওয়ার্ল্ড

লুকিং ফর কমেডি ইন দ্য মুসলিম ওয়ার্ল্ড ২০০৫ সালের একটি চলচ্চিত্র যা পরিচালনা করেছেন অ্যালবার্ট ব্রুকস। চলচ্চিত্রটি দুবাই আন্তর্জাতিক চলচ্চিত্র উৎসবে প্রদর্শিত হয়েছিল।
আলবার্ট ব্রুকস, একজন ইহুদি-মার্কিন কৌতুক অভিনেতা, যাকে মার্কিন সরকার ভারত এবং পাকিস্তান ভ্রমণ করে "কি মুসলমানদের খুশি করে" তা খুঁজে বের করতে বলেছিল। এখানে ব্রুকসের আগের চলচ্চিত্রগুলির উল্লেখ করা হয়, যার মধ্যে রয়েছে ফাইন্ডিং নিমো, লস্ট ইন আমেরিকা এবং ডিফেন্ডিং ইওর লাইফ।
ভারতে পৌঁছানোর পর, ব্রুকস ভারতীয়দের সাক্ষাৎকার নেওয়া শুরু করেন এবং সরকারের তার কাছ থেকে প্রত্যাশিত ৫০০ পৃষ্ঠার প্রবন্ধের জন্য উপাদান সংগ্রহ শুরু করেন। তাকে দুজন এজেন্ট মায়া এবং শীতল শেথ নামে একজন ভারতীয় মহিলা সাহায্য করে, যাকে তার সহকারী হিসাবে নিয়োগ করা হয়েছিল। (যারা আসলে খুব কম সাহায্য করে)
ব্রুকসের সাক্ষাৎকার এবং একটি ব্যর্থ স্ট্যান্ড-আপ পারফরম্যান্স ভারত সরকারের দৃষ্টি আকর্ষণ করতে শুরু করে, যারা ভয় পায় যে তিনি কোনও ধরনের গুপ্তচর। ভিসা না পেয়ে ব্রুকস অবৈধভাবে চার ঘণ্টার জন্য পাকিস্তানে প্রবেশ করেন বেশ কয়েকজন নতুন পাকিস্তানি কৌতুক অভিনেতার সাক্ষাৎকার নিতে, ভারত সরকার আরও আতঙ্কিত হয়ে পড়ে, সীমান্তে নিয়ন্ত্রণ বাড়ায়। এই পদক্ষেপ পাকিস্তানের বিপদের কারণ হয়ে দাঁড়ায়, যারা তাদের নিজস্ব নিরাপত্তা ব্যবস্থা নিয়ে প্রতিক্রিয়া জানায়।
দেশগুলোর মধ্যে উত্তেজনা বাড়ার সাথে সাথে মার্কিন সরকার ব্রুকসকে দেশ ছেড়ে আমেরিকায় ফিরে যাওয়ার আদেশ দেয়। পরে পাকিস্তান এবং ভারতের মধ্যে উত্তেজনা সমাধান করা হয় যখন তারা জানতে পারে যে সবকিছু ব্রুকসের দোষ ছিল। এটাও জানা যায় যে মায়া প্রতিবেদনটি যা লেখা হয়েছিল তা ওয়াশিংটনে প্রেরণ করেছিলেন, কিন্তু এটি কোন স্বীকৃতিও পায়নি।
চলচ্চিত্রটি সমালোচকদের থেকে মিশ্র সমালোচনা পেয়েছে। রটেন টম্যাটোসে এটি ১০৮ টি পর্যালোচনার ভিত্তিতে ৪২% পজিটিভ অনুমোদন রেটিং পেয়েছে। এটি সীমিত আকারে প্রকাশিত হয়েছে (কেবল ১৬১ টি প্রেক্ষাগৃহে)।
রাজকন্যা (১৯৬৫-এর চলচ্চিত্র)

রাজকন্যা হল একটি জনপ্রিয় বাংলা চলচ্চিত্র যা পরিচালনা করেন সুনীল বন্দ্যোপাধ্যায়। এই চলচ্চিত্রটি ২ এপ্রিল ১৯৬৫ সালে রুপছায়া চিত্র ব্যানারে মুক্তি পেয়েছিল এবং এই চলচ্চিত্রটি সংগীত পরিচালনা করেছিলেন শ্যামল মিত্র। এই চলচ্চিত্রটির মুখ্য চরিত্রে অভিনয় করেন উত্তম কুমার, রীনা ঘোষ, ভানু বন্দ্যোপাধ্যায়, চন্দ্রাবতী দেবী।
জল্লট্যমপেট

জল্লট্যমপেট দক্ষিণ ভারতের তামিলনাড়ু রাজ্যের চেন্নাই জেলার দক্ষিণ দিকে অবস্থিত একটি আবাসিক অঞ্চল। ২০১১ খ্রিস্টাব্দে অক্টোবর মাসের পূর্বে এটি কাঞ্চীপুরম জেলার শোলিঙ্গনলুর তালুকের একটি জনগণনা নগরী ছিল, পরবর্তীকালে চেন্নাই জেলার আয়তন বৃদ্ধি করা হলে এই অঞ্চল ওই জেলার অন্তর্ভুক্ত হয়। ২০১৮ খ্রিস্টাব্দে এটি চেন্নাই নগর নিগমের অন্তর্ভুক্ত হয়।
জল্লট্যমপেট লোকালয়ের উত্তরে বরদরাজপুরম ও পল্লীকরনাই, পশ্চিমে মেটবক্কম, দক্ষিণে পেরুম্বক্কম এবং পূর্ব দিকে কেলমবক্কম ও শোলিঙ্গনলুর রয়েছে৷
২০০১ খ্রিস্টাব্দের জনগণনা অনুসারে জল্লট্যমপেটের জনসংখ্যা ছিল ৭,৫৭৬ জন। কিন্তু তৎপরবর্তী দশ বছরে জনসংখ্যা প্রায় দ্বিগুণেরও অধিক হয়।
২০১১ খ্রিস্টাব্দে ভারতের জনগণনা অনুসারে এই শহরের জনসংখ্যা হয় ১৯,১০০ জন, যেখানে পুরুষ ৯,৬০৯ জন ও নারী ৯,৪৯১ জন অর্থাৎ প্রতি হাজার পুরুষে ৯৮৮ জন নারী বাস, যা রাষ্ট্রীয় গড়ের তুলনায় অধিক। মোট শিশু সংখ্যা ২,২৮১ জন যেখানে শিশুপুত্র সংখ্যা ১,১৭৫ জন এবং শিশুকন্যা সংখ্যা ১,১০৬ জন। জনসংখ্যা অনুপাতে শিশু ১১.৯৪ শতাংশ। শহরটির সাক্ষরতার হার ছিল ৮৬.৯০ শতাংশ যেখানে পুরুষ সাক্ষরতার হার ৯২.০৩ শতাংশ ও নারী সাক্ষরতার হার ৮১.৭৪ শতাংশ। শহরে মোট পরিবার সংখ্যা ৪,৮০১ টি।
২০২১ অস্ট্রেলিয়া ক্রিকেট দলের ওয়েস্ট ইন্ডিজ সফর

অস্ট্রেলিয়া ক্রিকেট দল তিনটি একদিনের আন্তর্জাতিক এবং পাঁচটি টুয়েন্টি২০ আন্তর্জাতিক খেলার জন্য ওয়েস্ট ইন্ডিজ সফর করে, যা জুন থেকে জুলাই ২০২১-এ অনুষ্ঠিত হয়।
ইয়োকোহামা এফ মারিনোস

ইয়োকোহামা এফ মারিনোস (, ) হচ্ছে ইয়োকোহামা ভিত্তিক একটি জাপানি পেশাদার ফুটবল ক্লাব। এই ক্লাবটি বর্তমানে জাপানের শীর্ষ স্তরের ফুটবল লিগ জে১ লিগে প্রতিযোগিতা করে। এই ক্লাবটি ১৯৭২ সালে তারিখে "নিসান মোটর ফুটবল ক্লাব" নামে প্রতিষ্ঠিত হয়েছে। ইয়োকোহামা এফ মারিনোস তাদের সকল হোম ম্যাচ ইয়োকোহামার নিসান স্টেডিয়ামে আয়োজন করে থাকে; যার ধারণক্ষমতা হচ্ছে ৭২,৩২৭। বর্তমানে এই ক্লাবের ম্যানেজারের দায়িত্ব পালন করছেন গ্রিক সাবেক ফুটবল খেলোয়াড় আঞ্জ পোস্তেকোগলু এবং সভাপতির দায়িত্ব পালন করছেন রিওজি কুরোসাওয়া। জাপানি মধ্যমাঠের খেলোয়াড় তাকুইয়া কিদা এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, ইয়োকোহামা এফ মারিনোস এপর্যন্ত ১৮টি শিরোপা জয়লাভ করেছে; যার মধ্যে ৪টি জে১ লিগ, ২টি এম্পেরর'স কাপ এবং ২টি জাপান সকার লিগ শিরোপা রয়েছে। অন্যদিকে এশীয় এবং আন্তর্জাতিক প্রতিযোগিতায়, এপর্যন্ত ২টি শিরোপা জয়লাভ করেছে; যার উভয়েই হচ্ছে এশিয়ান কাপ উইনার্স কাপ শিরোপা। ইউজি নাকাজাওয়া, নাওকি নাতসুকা, ইউজো কুরিহারা, শুনসুকে নাকামুরা এবং শোজি জোর মতো খেলোয়াড়গণ ইয়োকোহামা এফ মারিনোসের জার্সি গায়ে মাঠ কাঁপিয়েছেন।
সাগান তোসু

সাগান তোসু ফুটবল ক্লাব (, ; সাধারণত সাগান তোসু নামে পরিচিত) হচ্ছে তোসু ভিত্তিক একটি জাপানি পেশাদার ফুটবল ক্লাব। এই ক্লাবটি বর্তমানে জাপানের শীর্ষ স্তরের ফুটবল লিগ জে১ লিগে প্রতিযোগিতা করে। এই ক্লাবটি ১৯৯৭ সালে প্রতিষ্ঠিত হয়েছে। সাগান তোসু তাদের সকল হোম ম্যাচ তোসুর একিমায় রিয়াল ইস্টেট স্টেডিয়ামে আয়োজন করে থাকে; যার ধারণক্ষমতা হচ্ছে ২৪,১৩০। বর্তমানে এই ক্লাবের ম্যানেজারের দায়িত্ব পালন করছেন জাপানি সাবেক ফুটবল খেলোয়াড় কম মিউং-হুই এবং সভাপতির দায়িত্ব পালন করছেন মিনোরু তাকেহারা। জাপানি মধ্যমাঠের খেলোয়াড় কার্লোস এদুয়ার্দো বেন্দিনি গিউস্তি এই ক্লাবের অধিনায়কের দায়িত্ব পালন করছেন।
ইয়োশিকি তাকাহাশি, ইয়োহেই তোয়োদা, কেই ইকেদা, ইয়োশিহিতো ফুজিতা এবং তাতসুনোরি আরাইয়ের মতো খেলোয়াড়গণ সাগান তোসুর জার্সি গায়ে মাঠ কাঁপিয়েছেন।
শহীদা বাদশাহ

শহীদা বাদশাহ পাকিস্তান সেনাবাহিনীর একজন জেনারেল ছিলেন। তিনি রাওয়ালপিন্ডির আর্মি মেডিক্যাল কলেজের প্রিন্সিপাল ছিলেন। তার পিতাও পাকিস্তান সেনাবাহিনীতে কর্মরত ছিলেন। শহীদা বাদশাহ হিলাল-ই-ইমতিয়াজ (সামরিক) পদকে ভূষিত হয়েছিলেন। ১৯৭৭ সালে তিনি পাকিস্তান সেনাবাহিনীর মেডিক্যাল কোরে কমিশন লাভ করেন। ২০১৩ সালে তিনি মেজর জেনারেল হিসেবে অবসর প্রাপ্ত হন।
সেরেসো ওসাকা

সেরেসো ওসাকা (, ) হচ্ছে ওসাকা ভিত্তিক একটি জাপানি পেশাদার ফুটবল ক্লাব। এই ক্লাবটি বর্তমানে জাপানের শীর্ষ স্তরের ফুটবল লিগ জে১ লিগে প্রতিযোগিতা করে। এই ক্লাবটি ১৯৫৭ সালে "ইয়ানমার ডিজেল স্পোর্টস ক্লাব" নামে প্রতিষ্ঠিত হয়েছে। সেরেসো ওসাকা তাদের সকল হোম ম্যাচ ওসাকার ইয়ানমার স্টেডিয়াম নাগাইে আয়োজন করে থাকে; যার ধারণক্ষমতা হচ্ছে ৪৭,৮৫৩। বর্তমানে এই ক্লাবের ম্যানেজারের দায়িত্ব পালন করছেন জাপানি সাবেক ফুটবল খেলোয়াড় লেভির কুলপি এবং সভাপতির দায়িত্ব পালন করছেন হিরোয়াকি মোরিশিমা। জাপানি মধ্যমাঠের খেলোয়াড় হিরোশি কিয়োতাকে এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, সেরেসো ওসাকা এপর্যন্ত ১৪টি শিরোপা জয়লাভ করেছে; যার মধ্যে ৪টি জাপান সকার লিগ, ১টি জাপান ফুটবল লিগ এবং ১টি জাপানি সুপার কাপ শিরোপা রয়েছে। জুন-হিউন কিম, ইয়ুসুকে মারুহাশি, হিরোয়াকি মোরিশিমা, আকিনোরি নিশিজাওয়া এবং ইয়োইচিরো কাকিতানির মতো খেলোয়াড়গণ সেরেসো ওসাকার জার্সি গায়ে মাঠ কাঁপিয়েছেন।
খান্ডা ঝকমক

খান্ডা ঝকমক ছিলেন চৌদ্দ শতকের সিলেট অঞ্চলে মসলিম সুফী। তিনি ১৩শ শতকে জন্মগ্রহণ করেছিলেন। শাহ জালালের সঙ্গী হওয়ার পরে তিনি ১৩৩৩ সালে রাজা গৌর গোবিন্দের বিরুদ্ধে সিলেট বিজয়ের চূড়ান্ত যুদ্ধে অংশগ্রহণ করেছিলেন। তার জন্মের নামটি জানা যায়নি, তবে তাকে ডাকনাম দেওয়া হয়েছিল “খান্ডা ঝকমক”, বাংলা ভাষায় যার অর্থ "চকচকে খন্দ" বা "চকচকে ফালিশিয়ন"। তিনি কীভাবে এবং কোন বছরে মারা গেছেন তা স্পষ্ট নয়, তাকে সিলেটের রায়নগরের মাজারে সমাধিস্থ করা হয়েছিল।
স্টেফি ডিসুজা

স্টেফানি "স্টেফি" ডি সুজা, (পূর্বনাম স্টেফানি সেকিরা (২৬শে ডিসেম্বর ১৯৩৬ – ১১ই সেপ্টেম্বর ১৯৯৮) অ্যাথলেটিকস এবং মহিলা হকিতে ভারতের প্রতিনিধিত্বকারী একজন মহিলা ক্রীড়াবিদ ছিলেন।
স্টেফানি "স্টেফি" ডি সুজার জন্ম, ১৯৩৬ সালের ২৬শে ডিসেম্বর। তিনি পুনের সরদার দস্তুর গার্লস স্কুলে পড়াশোনা করেছিলেন এবং পরে ফার্গুসন কলেজে স্নাতক ক্রেন। তিনি সেন্ট্রাল রেলওয়ে (পুনে বিভাগ) এর সাথে কাজ করেছিলেন। বিয়ের পরে তিনি জামশেদপুরে চলে আসেন। 
১৯৫৪ সালের এশিয়ান গেমসে ( ভায়োলেট পিটারস, ক্রাইস্টাইন ব্রাউন এবং মেরি ডি সুজার সাথে ) ৪* ১০০ মিটার রিলেতে স্বর্নজয়ী দলের এবং ১৯৫৮ সালে একটি ব্রোঞ্জ জয়ী ভারতীয় দলের অংশ ছিলেন স্টেফি। এছাড়াও তিনি ব্যক্তিগত ২০০ মিটারে রৌপ্য অর্জন করে সেমিফাইনালে একটি এশিয়ান রেকর্ড তৈরি করেছিল এবং দ্বিতীয় প্রতিযোগিতায় ১০০ মিটারে চতুর্থ স্থান অর্জন করেছিল। এক পর্যায়ে ভারতের ১০০ মি, ২০০ মি, ৪০০ মি এবং ৮০০ মি জাতীয় রেকর্ডটি একসাথে স্টেফির অধিকারে ছিল। ১৯৫৬ সালে পুনেতে মেরি ডিসুজা দ্বারা ১২.১সেকেন্ড্রে র আগের রেকর্ডটি হারিয়ে ১২ সেকেন্ডে ১০০ মিটার সমাপ্ত করা তিনিই প্রথম ভারতীয় মহিলা 
ভারতীয় ক্রীড়াতে তার উল্লেখযোগ্য সাফল্যের কারণে স্টেফি ডি সুজা ভারত সরকার দ্বারা অর্জুন পুরস্কার প্রাপ্ত হয়েছিলেন। তিনি ৬১ বছর বয়সে জামশেদপুরে (ঝাড়খণ্ড) মারা যান।
প্রফিট ওভার পিপল

লাভ ওভার পিপল: নিওলিবারেলিজম অ্যান্ড গ্লোবাল অর্ডার নোম চমস্কির রচিত বই। এটি ১৯৯৯ সালে প্রকাশিত হয় যার প্রকাশক সেভেন স্টোরিজ প্রেস। এই বইতে চমস্কি নিওলিবারেলিজমের উপর সমালোচনামূলক নিবন্ধ রচনা করেছেন।
চমস্কি যুক্তি দেখিয়েছেন যে, অর্থনৈতিক এবং রাজনৈতিক শাসনপ্রণালীর সমন্বয়ে গঠিত যেসব মতবাদসমূহ এবং কর্পোরেট পরবর্তী পদ্ধতির বিকাশ জনসাধারণের ক্ষেত্রকে সীমাবদ্ধ করে এবং ব্যক্তি ক্ষমতাকে সমর্থন করে, সামাজিক শ্রেণিবিন্যাস হিসেবে ক্রিয়া করে। এর ফলে বৃহত্তর জনসংখ্যার চাহিদার চেয়ে লাভের গুরুত্ব বড় হয়ে দেখা দেয়।
অধিকন্তু, চমস্কি দরিদ্র দেশসমূহে বিভিন্ন প্রতিষ্ঠান যেমন আন্তর্জাতিক মুদ্রা তহবিল, বিশ্ব বাণিজ্য সংস্থা, বিশ্ব ব্যাংক কর্তৃক প্রণীত কার্যপ্রণালীর ক্ষতিকর প্রভাব সম্পর্কেও আলোকপাত করেছেন।